
Úvod







Boli dve priateľky. Jedna bola vdova, od druhej manžel odišiel. Keďže mali deti už „na poriadku“, rozhodli sa ísť spolu na dovolenku. Kúpili si letenky a odcestovali veľmi ďaleko na ostrov. Hneď prvý deň ráno na pláži sa pohádali, ale poriadne. Jedna odišla do hotela, druhá ostala na pláži. Celé zle. Tá pri mori rozmýšľala, čo robiť. Dovolenka pred nimi a ony sa nerozprávajú a okrem toho bývajú spolu v jednej hotelovej izbe. Ako prežiť trinásť dní, ktoré sú pred nimi? Premýšľanie prerušilo zvonenie mobilu. Brat chcel vedieť, či doleteli a či je všetko v poriadku. Priznala sa mu s rannou hádkou. Keď na story s kamarátkou nereagoval a v slúchadle ostalo podozrivo dlhé ticho, opýtala sa ho, čo si o tom myslí. Odpovedal: „Po toľkých rokoch života nevieš, čo robiť? Choď do ­najbližšieho obchodu. Kúp najväčšiu bonboniéru, akú majú. Potom sa vráť do hotela a povedz kamarátke: Som krava, prepáč mi to, prosím.“ „Iba to?“ povedala do telefónu. Z telefónu sa ozvalo: „Iba to. Prajem ti peknú dovolenku.“ Zložili. O pár minút na hoteli boli dve rozhádané ženy opäť priateľkami. 
            

Samozrejme, nie vždy existujú jednoduché riešenia a odpovede na zložité otázky a situácie. Život nás však učí, že cesta vedie cez našu otvorenosť, uvažovanie, stíšenie sa, načúvanie, pátranie po pravde, skúsenosti ľudí žijúcich pred nami, empatiu, gestá ústretovosti aj cez obetu s príchuťou úcty a lásky. Pozývam vás na takúto cestu, tentokrát pre svoju myseľ i srdce hľadať uspokojivú odpoveď na otázku: Existuje Boh, v ktorého verím? 

Nevybrali sme si







Životný príbeh každého z nás sa začína narodením. Bezpochyby. Ako však bude pokračovať? Keď sme boli deťmi, nezamýšľali sme sa nad tým. S pribúdajúcimi rokmi mnohí s potešením môžu konštatovať, že sa narodili do dobrej rodiny, starostlivým rodičom. Patríme k tým šťastným ľuďom, ktorí nezažili vojnu, a žijeme relatívne v pokoji. Niektorých ovplyvnil totalitný režim, iných sloboda. Rodinným zvykom, tradíciám, názorom sa nevyhneme, rovnako ani kultúrnym zmenám. Jednotlivé vlny premien spoločnosti nám prinášajú nové myš­lienky, názory, vzory a možnosti. A tie nás ovplyvňujú. Prijímame to alebo ono, vytvárame si svoj svet hodnôt a postojov. Niektorí si myslia, že sú proti kultúre imúnni. Ale veľmi sa mýlia. Ani tí, ktorí tvrdia, že nie sú kresťania a kresťanmi sa nenarodili, nevyrastali celý život v sterilnom prostredí inkubátora. To by po narodení museli odletieť na Mars a žiť tam. Nevybrali sme si, do ktorej rodiny sa narodíme, na akom kontinente zapustíme korene, akú kultúru budeme nasávať s materským mliekom a v akom náboženstve vyrastať. Každý človek narodený v kresťanskej kultúre nasáva odmalička kresťanské hodnoty, v mos­limskej kultúre moslimskú mentalitu a v židovskej kultúre židovské zvyky s tradíciou.  
            

Nájdu sa aj ľudia, ktorí tvrdia že sú čistokrvní ateisti, hoci sa narodili na kresťanskom kontinente s dvetisícročnou kresťanskou tradíciou. Neraz si neuvedomujú, že životné podmienky, v ktorých vyrastali, boli poznačené kresťanstvom, že ich poznanie prešlo cez kresťanské nazeranie na svet a náboženstvo. Počas života držali v rukách a študovali z kníh, ktorých zrod by bol nemožný bez mníchov, spisovateľov a technológií vznikajúcich dvetisíc rokov na základoch kresťanstva. Neprestajne boli obklopení stavbami, ktoré sú symbolmi kres­ťanskej architektúry, jedli európske jedlo a majú európsku genetiku.  
            

Kultúra, v ktorej vyrastáme a žijeme, ovplyvňuje nielen naše myslenie a správanie, ale hlboko sa vpisuje do nášho mozgu a génov. A za to, čím sme, ale aj za to, čím nie sme, vďačíme prostrediu, v ktorom sme sa narodili, a kultúre, v ktorej žijeme.  
            

A dodajme, že tento vplyv nepôsobí len na formovanie osobnosti každého z nás, ale rovnako vplýva aj na naše predstavy o Bohu, náboženstve a na našu vieru. 
            







Človek a náboženstvo 




Vedci, ktorí skúmajú vývoj človeka na zemi, tvrdia, že je to asi desaťtisíc rokov, čo človek prešiel od lovenia a zbierania plodov k obrábaniu pôdy. V určitom období si začal hľadať miesta, kde by sa usadil. Tam sa potom snažil udomácňovať zvieratá a zušľachťovať divé rastliny. Bol to človek, ktorého pomenovali Homo sapiens. Vzpriamene držal telo, prejavovala sa u neho rozumová inteligencia a schopnosť rozprávať. Rovnako si uvedomoval sám seba, dokázal vytvárať vzťahy a kultúru.  
            

A niekde na tomto stupni vývoja človeka uvažuje anglický antropológ Edward Burnett Tylor (1832 – 1917) o prvopočiatku náboženstva. Vo svojich štúdiách sa snažil dopátrať k pôvodu náboženstva. Na základe veľkého množstva zhromaždeného materiálu dochádza k záveru, že človek sa vo všetkých kultúrach vyvíja približne rovnako a náboženstvo sa vyvíja spoločne s ním. Tento predpoklad Tylorovi umožnil uplatniť jednotný model o pôvode náboženstva prakticky na všetky kultúry. Podľa neho pôvod náboženstva spočíva v tzv. animizme (lat. anima – duša), teda v archaickej, všeobecne rozšírenej viere v samostatnú dušu. Tylor sa prikláňa k názoru, že viera v dušu človeka sa vyvinula z dualizmu ľudskej skúsenosti, keď bol človek nútený konfrontovať každodenné skúsenosti so zážitkami napr. zo spánku. Uvedomoval si rozdiel medzi spiacim a bdelým človekom, medzi mŕtvym a živým a podobne. Podľa antropológa sa výsledkom týchto protikladných skúseností a úsilia o ich vysvetlenie stala viera, že človek má samostatnú dušu, ktorá stojí mimo každodennej skúsenosti a mimo hmotného sveta. Z viery v dušu vznikla viera v duchov a v duchovné bytosti. 
            

Môžeme povedať, že Tylor videl pôvod náboženstva vo viere v nesmrteľnú dušu. Jeho model animizmu bol do istej miery aj odpoveďou na tvrdenia britského sociológa a filozofa Herberta Spencera (1820 –1903). Spencer vychádzal z predpokladu, že náboženstvo vzniklo z kultu predkov. Bola to forma náboženstva, ktorej základom je uctievanie zomrelých predkov. Objavuje sa u mnohých spoločenstiev, ktoré veria v posmrtný život. Títo ľudia tiež často veria, že ich zomrelí príbuzní môžu do ich života zasahovať. Chcú si ich nakloniť a prinútiť ich, aby im do života nezasahovali negatívnym spôsobom. Preto im začnú preukazovať úctu rôznymi spôsobmi (prinášaním obiet a podobne), čím vzniká kult predkov. 
            

Uctievanie predkov sa nemusí vzťahovať len na priamych príbuzných, ale môže sa týkať aj zomrelých daného kmeňa. Osobitná úcta býva preukazovaná zosnulým, ktorí sa za svojho života tešili výsadnému alebo dôležitejšiemu postaveniu než väčšina iných členov daného spoločenstva. 
            

Postupné „zbožšťovanie“ predkov vyústilo až do náboženstva. Obe teórie, Tylorova aj Spencerova, na prvý pohľad odlišné, majú jedno spoločné: tak ako sa mení človek, ako sa prispôsobuje prostrediu v priebehu času, tak sa vyvíja a mení v čase jeho náboženstvo. Čo, ako vidíme, vychádza z tvrdení evolučnej teórie Charlesa Darwina.  
            

Sme si vedomí, že človek hľadá v dejinách akéhosi pôvodcu svojho života, túži s ním komunikovať, vytvárať vzťah. Rád by mu rozumel, naklonil si ho, bol s ním zadobre a mal ho na blízku, keď sa ocitne v nebezpečných situáciách či v ohrození svojho života.  
            

Človek je tvor zvedavý a zaujíma ho všetko. Vo svojom skúmaní života a sveta nemôže obísť náboženstvo, ktoré je súčasťou jeho civilizácie. Nechajme vedcov, nech si kladú otázky o vzniku náboženstva a nech pre nás na ne nachádzajú čo najpravdivejšie odpovede. 
            

My sa pozrime podrobnejšie na príbeh jedného muža a jeho klanu, ktorý si rovnako kladie otázky o vyššej bytosti, jeho moci a ktorého formuje kultúra mnohých božstiev. 
            







Ako sa rodí viera podľa Biblie?  
            




Bol muž, ktorý nebol chudobný. Mal množstvo stád, striebra a zlata. Nebol slabý. Keď mu zajali synovca, dokázal sa postaviť do boja proti elamskému kráľovi a jeho spojencom. 
            

Žil obyčajným životom pastiera s rodinou a príbuzenstvom, neboli však usadení na jednom mieste. Volal sa Abram, čo znamená „Otec (Boh) je vyvýšený“. Pravdepodobne pochádzal z mesta Ur na brehu rieky Eufrat, ktorého počiatky siahajú do obdobia približne 4 000 rokov pred Kr. Toto mezopotámske mesto v začiatkoch 20. storočia odkryli vykopávky britského archeológa Leonarda Woolleyho. Množstvo a kvalita nájdených predmetov, ako aj zvyšky veľkých stavieb hovoria o meste, ktoré bolo v centre kultúry. Vysoký stupeň civilizácie tohto mesta možno vybadať zo zvyškov veľkých palácov a terás. História mesta Ur siaha do čias niekoľko storočí pred Abramom a pripomína nám, že život tohto muža a jeho rodu nespadá do nejakého primitívneho obdobia, ale do prostredia na vysokej civilizačnej úrovni. 
            

Udalosti z Abramovej histórie sa prelínajú s dejinami a podmienkami, v ktorých žili semitské národy v 18. a 17. storočí pred Kr. Na prvý pohľad sa Abramov život ničím nelíši od jeho súčasníkov. Prijíma rovnaké zvyk­losti a životný štýl, ako o tom svedčí aj epizóda z Egypta, keď Abram predstavuje svoju manželku Sarai ako svoju sestru. Tento
 postup pripomína antické právo Hurritov (národ v Mezopotámii), ktoré manželovi umožňovalo, aby si vlastnú manželku adoptoval ako sestru, aby sa aj ona mohla tešiť z rovnakých práv na majetok ako jej manžel.  
            

Abramov otec sa volal Táre a jeho bratia Náchor a Aran. Aran zomrel veľmi skoro, ešte za života otca Táreho v chaldejskom Ure. Abram sa oženil a jeho žena sa volala Sarai. Aj Náchor sa oženil a jeho žena sa volala Melcha. Meno Sarai znamená „princezná“ a Melcha „kráľovná“. Tieto mená majú pôvod v kultovom prostredí bohyne Ningal, spoločníčky lunárneho božstva Sin, uctievaného v Ure i v mezopotámskom Harane. Abram a jeho rodina sú pohania.  
            

Otec Táre zobral svojho syna Abrama a jeho ženu Sarai, svojho vnuka Lóta po synovi Aranovi a odišli z Uru do mesta Haran. Mesto ležalo rovnako ako Ur v oblasti úrodného polmesiaca. Je to oblasť medzi Perzským zálivom (Mezopotámiou) a Egyptom. Geograficky má tvar polmesiaca. Začína sa v údoliach riek Eufrat a Tigris, obchádza púštne oblasti a pokračuje až k úrodnému údoliu rieky Níl. Týmto územím bohatých starovekých kultúr sa pohybovali obchodné karavány, vojenské výpravy a migrácie celých národov a rovnako sa presúvali stáda. 
            

Putovanie Táreho a jeho rodiny je prerušené dlhou zastávkou v Harane, ktorá je preňho definitívna, lebo tu zomiera a nedosiahne cieľ cesty – krajinu Kanaán. Jeho syn Abram tu svoje putovanie neukončil, hoci v Harane mohol zostať. Nie je jeho túžbou ísť v intenciách cesty svojho otca Táreho. Nie je to silná idea, čo by ho viedla osídliť úrodnú krajinu Kanaán, ktorá patrila Kanaánčanom, Amalekitom, Amorejčanom, Ferezejcom a iným národom. Nemal ambíciu bojovať s národmi, aby si víťazstvom získal životný priestor, kde by sa potom usadil. 
            

Ibaže v svojom živote sa stretáva s niečím, čo ho z času na čas vyruší, ale súčasne má voči tomu bázeň. Je to hlas, ktorý v ňom samom zaznieva a je silný doslova ako vojenský rozkaz. Pripisuje ho akémusi Pánovi, Najvyššiemu. A ten mu prikazuje: „Odíď zo svojej krajiny…“ Abram bez námietok a s vierou robí rozhodnutie, ktoré je odpoveďou na tento hlas: „A Abram odišiel, ako mu rozkázal Pán“ (Gn 12, 4). 

Mojžiš a Jeremiáš, dôležité postavy izraelského národa, budú proti Pánovmu povolaniu klásť námietky. „Kto som ja, aby som šiel k faraónovi a aby som vyviedol Izraelitov z Egypta?“ odpovedá Mojžiš Bohu na jeho výzvu, aby u faraóna žiadal prepustenie Izraelitov. Aj Jeremiáš, keď ho Pán ustanovil za proroka, sa bráni slovami: „Ach, Pane, veď neviem hovoriť, mladučký som.“ Abram na rozdiel od nich nežiada znamenia a potvrdenia. Nekomentuje Pánove slová, ktoré od neho požadujú, aby zdvihol kotvy z Haranu – zo sídla svojej rodiny. On hlasu verí, preto koná. Vzťah k Najvyššiemu nadobúda od tejto chvíle jasnú podobu putovania. Preto sa zvykne i dnes hovoriť, že viera je cesta a veriť znamená kráčať. 
            

V slovách, ktorými sa Pán obracia k Abramovi, sa viackrát objavuje výraz „požehnať“ či „požehnanie“. „V te­be budú požehnané všetky pokolenia zeme!“ V Abramovi, prameni Božieho požehnania, nájdu spásu – život, všetky pokolenia zeme. Toto Božie vyvolenie neznamená jeho osobné privilégium, je aj pre druhých. Dar zeme (krajina Kanaán) a potomstva sa od tejto chvíle stáva akousi zlatou niťou, ktorá prechádza z pokolenia na pokolenie. Práve v tomto je obsiahnuté základné náboženské posolstvo dejín patriarchov Abraháma, Izáka, Jakuba. 
            

Abram sa v Biblii javí ako človek, ktorý žije v jednote sám so sebou a načúva svojmu životu aj životu druhých. V tejto symbióze srdca pri nočnom pohľade na hviezdy počuje opäť ten istý hlas, ako keď ešte žil so svojím otcom v Harane. Nejde o sen alebo vytrženie, je to vyššia skúsenosť oproti bežnej každodennej skúsenosti. „Pozri na nebo a spočítaj hviezdy, ak môžeš! (…) Také bude tvoje potomstvo.“ Je to žart alebo skutočnosť? Sarai, jeho manželka, je neplodná. Takže žart. Ale videnie a hlas, ktorý prevyšuje jeho poznanie a celý jeho život, patrí niekomu, kto nie je ako človek. Je to teda skutočnosť? Pán nie je ako človek, ktorý má obmedzené možnosti a konečné spôsoby. Teraz si Abram uvedomí, že viera v tento hlas je pre jeho život dôležitá, preto sa chce opierať o túto Božiu iniciatívu vo videní. „Abram uveril“ – v hebrejčine sa používa na tomto mieste sloveso, z ktorého pochádza slovo amen na zakončenie našich modlitieb, a znamená „opierať sa o niekoho“, „spoľahnúť sa na niekoho“. Abram sa spolieha na Boha a odovzdáva mu seba i svoju budúcnosť. Vďaka tomu, že Abram uveril Bohu, považuje sa v židovskej, kresťanskej a moslimskej tradícii za „otca veriacich“. 
            

Hlasy a myšlienky vnútri Abramovho srdca budú mať svoju dohru. V istý deň príde k jeho stanu návšteva, ktorá mu oznámi, že o rok sa jeho manželke Sárai narodí syn. A tak jeho dedičom nebude damašský Eliezer, ale ten, čo vyjde z jeho lona. 
            







Viac ako spánok 




Boží prísľub sa netýka len Abramovho potomka a jeho budúceho pokolenia, ale aj krajiny, ktorá je krásna, úrodná a plná vody a má sa stať jeho vlastníctvom. 
            

Keď Semiti v starovekom Blízkom východe uzatvárali zmluvu alebo dohodu medzi dvomi stranami (kráľ alebo kmeň), konal sa symbolický obrad. Spočíval v rozpoltení jedného alebo viacerých zvierat. Význam spočíval v zlorečení: toho, kto prestúpi dohodu, mal postihnúť osud rozpoltených zvierat. 
            

Abram je vyzvaný uzavrieť zmluvu s Pánom. A robí to presne tak, ako to videl robiť doteraz. Keď zapadalo slnko, padol na Abrama
 tvrdý spánok. Použitý hebrejský výraz tardemah je tým istým termínom, ktorým opisuje Adamov tvrdý spánok pred stvorením ženy Kniha Genezis. Táto skúsenosť sa viaže na veľké Božie zjavenie. Také zjavenie sa udeje v „pasívnom“ stave (spánku), aby sa zdôraznilo, že to Boh koná v prospech človeka. A v ten deň Pán uzavrel s Abramom zmluvu a povedal: „Tvojmu potomstvu dám túto krajinu od Egyptskej rieky až po veľkú rieku Eufrat: Kenejcov, Kenezejcov, Kadmoncov, Hetejcov, Ferezejcov a Refraimcov, Amonitov, Kanaánčanov, Gergezejčanov a Jebuzejcov.“








Nie je zmluva ako zmluva 




Biblia opisuje vzťah Boha a človeka prostredníctvom výrazu „zmluva“. Na jednej strane sa Boh dáva poznávať človeku a na druhej človek odpovedá na Božiu lásku. Slovo „zmluva“, čo je bežný preklad hebrejského berit, sa v knihách Starého zákona vyskytuje 287 ráz. Znamená záväzok, prísľub potvrdený prísahou, ktorou sa Boh zaväzuje, a povinnosť, ktorú žiada od človeka. Iba keď je povinnosť vzájomná a prijíma sa ako zaväzujúca, môže sa hovoriť o dvojstrannej dohode podmienenej konaním zmluvných strán. Preto nevernosť jedného oslobodzuje druhého od daného prísľubu. 
            

Zmluva ako dvojstranná dohoda nachádza svoje prvé uplatnenie ku koncu 13. storočia pred Kr. v skúsenosti národa pod Sinajom. Ľud vyvedený z egyptského otroctva iba po slobodnom a spoločnom prijatí záväzkov, ktoré predložil Boh, dospeje k zmluve sprostredkovanej Mojžišom: „Hľa toto je krv zmluvy, ktorú Pán uzavrel s vami na základe všetkých týchto slov! (…) Pán je tvoj Boh, ak budeš kráčať po jeho cestách, ak budeš zachovávať jeho ustanovenia, predpisy… ak ho budeš poslúchať.“


Vzťah medzi Bohom a človekom chápaný ako obojstranná dohoda, žiaľ, biedne skrachoval. Človek zlyhal, národ zlyhal – a nie raz – a došlo k strate všetkých Božích darov. Táto strata sa v plnosti ukázala v podobe babylonského zajatia. Bol to smutný dôsledok nevernosti národa, teda porušenia zmluvy s Bohom. 
            

A predsa – počas siedmich storočí poriadku založeného zmluvou bolo možné zakúsiť Božie odpustenie a milostivú oporu. Cez proroka Ozeáša už vzťah Boha a človeka neupravuje dohoda založená na nemenných a prísnych politicko-vojenských zásadách, ale oživuje ich verná a tvorivá nežnosť, ktorá je obrazom odpúšťajúceho Boha-manžela nevernej manželke-národu. A potom stáročná nevera ľudu, vyčítaná prorokom Jeremiášom aj prorokom Ezechielom, privádza k potrebe nového beritu, novej zmluvy. 

Novota zmluvy spočíva v úplnom prvenstve Božieho iniciatívneho konania na premene človeka bez toho, žeby sa Boh nechal podmieniť negatívnym ľudským konaním. Prorok Jeremiáš odkrýva úmysel Boha nikdy sa neodlúčiť od človeka a poukazuje na dávnu patriarchálnu jednostrannú zmluvu Boha s Noemom: Boh mu v znaku dúhy prejavuje priazeň, a tým sa jednostranne zaväzuje, že už viac nezošle na zem potopu. 
            

Prorok Jeremiáš nadväzuje na Abraháma, keď obnovuje sinajskú zmluvu s ľudom bez toho, aby ju rušil. Oznamuje, že Boh je ten, kto vstupuje do našich myš­lienok, rozhodnutí, vôle, do hĺbky ľudského ja, do  je­dinečného centra každého človeka; nie aby ho ovládal, ale aby podnietil túžbu hľadať ho a nasledovať. Boh vstupuje do ľudského srdca, kde kraľoval hriech, a vpisuje doň svoju vôľu, ktorá je schopná zmeniť povinnosť na potrebu a zákon na túžbu srdca milovať. Jeremiáš hovorí, čo sa musí udiať v človeku, aby neodmietol spoločenstvo s Bohom: Musí prejsť od vonkajšieho predpisu k vnútornému zápisu zmluvy do srdca. A to pred­po­kladá súlad mysle a srdca, ktorý je poznaním a zborením prekážky vzťahu, ktorou je hriech. Nová zmluva je zmena spôsobu poznávania Božej vôle, schopná darovať človeku nové srdce a stále ho obnovovať Duchom. Táto jednostranná zmluva sa neskôr ­definitívne stane zo strany Boha novou a večnou, zavŕšenou Poslednou večerou, pri ktorej sa Ježiš zaväzuje človeku svojou krvou, „krvou novej a večnej zmluvy“.  
            







Predbehnúť Boha 




Vráťme sa k Božiemu prísľubu, ktorý je daný Abramovi: „Pozri na nebo a spočítaj hviezdy, ak môžeš! (…) Také bude tvoje potomstvo.“ Od chvíle, keď Boh uzavrel s Abra­mom zmluvu, prešiel už veľmi dlhý čas. A ako to býva, človek postupne začne strácať nádej a opúšťa ho viera, keď vidí, že v jeho živote sa nič nemení, každý deň je rovnaký, taký istý ako ten včerajší. Všednosť, každodennosť akoby nechá vyblednúť lásku, ktorá sa denne neobnovuje.  
            

Abram a jeho klan sa ešte neusadili na jednom mieste v krajine, do ktorej prišli, v krajine Kanaán. Nemá svoje presne ohraničené a inými uznávané územie. Uvedomuje si, že Boží prísľub potomstva sa nerealizuje a on sám má už osemdesiatšesť rokov! Manželka Sarai mu neporodila syna. Preto zoberie veci tak trochu do
 vlastných rúk. Aj my máme z času na čas tendenciu Bohu pomáhať, aby sa rozhýbal a začal konať v náš prospech. Neraz sa neubránime myšlienke: A čo ak Boh naozaj čaká, kým sa rozhýbeme my?  
            

Abram dobre vie, že podľa zákona sa v prípade neplodnosti právoplatnej manželky môže obrátiť na inú ženu z háremu, aby získal syna, ktorý sa bude pokladať za potomka právoplatného páru. A toto právo Abram aj využije. Čo ak je práve toto tá cesta, ktorá mu zabezpečí splnenie Pánovho prísľubu? Abram si zoberie Agar, slúžku svojej manželky Sarai, a ona mu porodí syna Izmaela. Dôsledok konania nedal na seba dlho čakať. Po tomto rozhodnutí si Abram prežil veľa utrpenia, ktoré mu priniesol následný napätý, žiarlivý, turbulentný vzťah žien Agar a Sárai. Ale nielen to. O niekoľko rokov neskôr opäť počuje slová Pána, ktorý nezabudol na zmluvu uzavretú s ním a pripomína mu ju. Jasne mu dáva najavo, že Boží prísľub sa nevyplní cez Agarinho syna Izmaela. Zo zostarnutej Sarai sa má narodiť ten, ktorý zosobní Boží prísľub. Abram pochopil, že dôležitá je neotrasiteľná viera v prísľub, a nie úsilie predbiehať Božie plány, ako to sám urobil.  
            

Pán Abramovi i jeho manželke zmení meno. On sa bude volať novým menom Abrahám a manželka menom Sára. Takto im Pán dáva jasne najavo, že im dáva nový údel, nové povolanie. Abrahámovi „sa dá rozrásť prenáramne“ a zo Sáry „budú pochádzať národy a králi národov“. Abrahám a Sára – Boží spojenci – teda začínajú veľký rodokmeň národa, v ktorom Boh zjaví svoju spásu celému svetu. Abrahám bude preto musieť opäť veriť a dúfať. A nebude to pre neho ľahké. A, dodajme, ani pre jeho manželku Sáru. 
            

O nejaký čas počuje od Najvyššieho na adresu svojej manželky: „Dám ti z nej syna.“ Abrahám sa v duchu smeje, veď vie, že storočnému sa nič nemôže narodiť a jeho milovaná manželka bola celý život neplodná a teraz je už starena. Rovnako Sára, keď začuje slová vznešenej návštevy, ako vonku pred stanom hovorí jej manželovi: „O rok v tomto čase sa vrátim a tvoja žena Sára bude mať už syna,“ sa v duchu smeje.  
            

Na mieste je otázka: Je azda Pánovi nejaká vec nemožná? 
            

Smiech Abraháma vyjadril jeho neveru, smiech Sáry ľudskú pochybnosť. Abrahám mal sto rokov, keď sa mu narodil syn Izák a Sára mala deväťdesiat. A meno syna sa bude vysvetľovať ako „úsmev Pána“. 
            

Omnoho, omnoho neskôr sa Najvyšší opäť nechá poznať ako ten, ktorému nič nie je nemožné a na ktorého sa oplatí čakať. A urobí to obdobne, keď neplodnému páru Zachariášovi a Alžbete dá v neskorej starobe počať a porodiť syna, ktorému dajú meno Ján, a príbuznej Márii bez účasti muža počať a porodiť dieťa, ktorého meno bude Ježiš. 
            








O čo ti ide, Bože? 

Viera, ktorá sa rodí v srdci človeka a odzrkadľuje ten najpravdivejší vzťah človeka k Bohu, nie je jednorazové rozhodnutie. Viera sa rodí, rastie, upadá, vytráca sa, zomiera, aby bola opäť vzkriesená, a to niekým iným ako samým človekom. 
            

Abrahám uveril. Uverila aj Sára. Veď kto by neveril, keď sa nám darí, sprevádza nás zdravie, deti sa rodia a rastú, núdza sa nás nedotýka? Ale srdce človeka je ako studňa, hlboká priepasť, v ktorej sa Božia láska, Božie dobro, požehnanie, dary, Božie milosrdenstvo a odpustenie rýchlo stratia. Miesto Boha sa nám doň vtláča honba za bohatstvom, očarenie z vlastného úspechu, deti, ktoré už nie sú darom zhora, ale vypiplané v našej záhradke, ktoré majú pred sebou nami vysnívanú budúcnosť. Pokračovanie Abrahámovho príbehu je pokračovaním jedného života, z ktorého môžeme vybadať, že viera nie je poklad, ktorý sa dá uzavrieť do pokladnice, ktorý schováme a myslíme si, že nám ho nik nevezme. Z nášho pokojného a šťastného života sa veľmi rýchlo môže vytratiť Boh. Vzťah medzi nami náhle zmení podobu. V našom srdci Boh príde o miesto, ktoré sa nedá podeliť. A tak vzťah nutne prechádza skúškou. Komu bude naďalej patriť môj život? Komu bude patriť moje srdce? 
            

Biblický Abrahám po narodení syna Izáka prechádza nádherným a pokojným obdobím až do okamihu, keď autor vznesie od Boha k Abrahámovi požiadavku, ktorá je v skutočnosti skúškou. V Biblii Boh často skúša človeka, pričom ho tak pozýva k hlbšiemu vzťahu so sebou. Je to teda pozvanie k viere a poslušnosti voči nemu. Skúška, ktorej Boh podrobuje Abraháma, je však hrozná. Abrahám má pred sebou určitý druh cesty dovnútra tajomstva viery, s jej hustou temnotou a svetlým prístavom. 
            




„Abrahám!“ Opäť je tu ten hlas, ktorý dobre pozná. „Tu som, Pane!“ „Vezmi svojho syna, svojho jediného syna Izáka, ktorého miluješ, a choď do krajiny ‚Morja‘! Tam ho obetuj ako zápalnú obetu na jednom z vrchov, ktoré ti ukážem.“ A on šiel! 
            

Abrahám, prečo si šiel? Kto to môže pochopiť?! Prečo ty, ktorý si sa pred Bohom tak horlivo zasadzoval za hriešnu Sodomu, aby neľahla popolom, a prosil si Boha, aby pre desať spravodlivých zachránil všetkých v meste, obetuješ vlastné nevinné dieťa? Prečo sa nebrániš a neobraciaš na Boha slovami? 
            

Alebo sa máme nahnevať na Boha my, keď so zdesením počúvame tento príbeh? Čo za desivú hru hrá Boh s týmto otcom a jeho synom? Prirodzene, Boh môže vystaviť vieru človeka skúške; ale predsa, musí to robiť tak kruto, tak nemilosrdne? 
            




Alebo máme brať na zodpovednosť svätopisca? Pretože keď sa na to prizrieme lepšie, Boh ani Abrahám nemôžu povedať a urobiť nič iné, len to, čo im dovolí povedať a urobiť rozprávač. Čo nám autor tohto príbehu chce povedať? Nepochybne je to nadaný spisovateľ, jeho príbeh je plný tajomstiev a úžasnej krásy. Prečo nám však súčasne stavia pred oči takú ošklivosť? Nemohol tú istú myšlienku odieť do iných slov, do obrazov, ktoré by boli prijateľnejšie a nie také ohavné? Koľko zla len zavinil týmto príbehom! Naprieč stáročiami uvalil na ľudstvo obraz sadistického Boha. Vypestoval aj masochistických veriacich; zbožných ľudí, ktorí veria, že v náboženstve treba vypnúť rozum aj city; teológov, vykresľujúcich nebeského Otca, ktorý nechá vlastného syna pribiť na kríž. Následkom toho sa oní veriaci sami stali tvrdými a nemilosrdnými.  
            

Alebo si máme myslieť, že týmto príbehom sa Izrael bráni proti pohanským zvyklostiam prinášania detských obiet? Je pravda, že Abrahám žil v prostredí, kde okolité národy konali „obety položenia základov“ – keď sa stavalo mesto alebo palác, na získanie ochrany božstva sa obetoval prvorodený syn na samotných základoch budovy. Obety detí sa konali, aj keď zriedkavo, v kulte boha Molocha, ktorý sa zrodil vo Fenícii. A predsa rozprávač vysloví nad Abrahámom požehnanie až potom, keď je zrejmé, že naozaj chce obetovať to, čo mu je na zemi najmilšie. O odmietnutie detskej obety teda nešlo. 
            




O čom je teda táto stať? 
            

Všetci sme skúšaní v tých najhlbších zákutiach svojej duše. Všetci sme skúšaní v našich emóciách, aby sa ukázalo, komu patria; v myšlienkach a v štýle života, ktoré rozhodujú, pre koho žijeme.  
            

Abrahám vie, že nie každá myšlienka, každá emócia, každý vnútorný hlas je od Najvyššieho. Ale jeho hlas je taký odlišný od všetkých hlasov, že sa nedá pomýliť. Je jasný, jednoznačný, zrozumiteľný, nástojčivý, nezameniteľný so žiadnym iným hlasom. 
            

„Abrahám!“


„Tu som, Pane!“


„Vezmi svojho syna, svojho jediného syna Izáka, ktorého miluješ, a choď do krajiny ‚Morja‘! Tam ho obetuj ako zápalnú obetu na jednom z vrchov, ktoré ti ukážem.“


A on šiel. 

Práve týmito slovami sa začali aj dejiny praotcov: „Abram, odíď zo svojej krajiny, od svojho príbuzenstva a zo svojho otcovského domu do krajiny, ktorú ti ukážem.“


A on šiel. 

Tieto dva príbehy sa navzájom prelínajú. 
            

Začalo sa to tým, že Abrahám musel pretrhnúť putá so svojím otcom, so svojou prirodzenou minulosťou. A teraz sa to končí tým, že sa musí zrieknuť svojho syna, svojej prirodzenej budúcnosti. 
            

Od Abraháma sa žiadalo, aby obetoval pre človeka takú prirodzenú vec, ako je život vo vlastnej krajine a otcovský dom. Odvahu na to mu dala len viera v prisľúbenie a otec všetkých veriacich vykročil do krajiny, ktorú nepoznal. A keď ho Boh v polovici cesty opäť utvrdzoval, že svoje prisľúbenia určite vyplní, Abrahám ho pre svoj vysoký vek viac-menej vysmial.  
            

Zdá sa, akoby ho teraz, na konci jeho pútnickej cesty opäť dostihla minulosť. Ponúknutá mu je príležitosť narovnať sa, opäť uveriť Bohu a s trpkým smiechom ustúpiť. Možno Abrahám svojho syna Izáka najskôr nedokázal prijať v pravej viere. Ak ho však neskoršie chcel v pravej viere prijať, musel ho najskôr vrátiť Bohu.  
            

„Abrahám!“


„Tu som, Pane!“


„Vezmi svojho syna, svojho jediného syna Izáka, ktorého miluješ, a choď do krajiny ‚Morja‘! Tam ho obetuj ako zápalnú obetu na jednom z vrchov, ktoré ti ukážem.“


Tu nejde o Boha, ktorý vyžaduje slepú poslušnosť. Otázkou je, či ešte trvá Abrahámova viera. 
            

„Abrahám!“ 


„Tu som, Pane!“


„Choď!“


A on šiel. Tri dni. 




Určite to bola ťažká cesta poznačená tichom. Veď čo nebolo v hre? Všetko bolo teraz v hre. Ešte niekoľko okamihov a tento syn, jeho jediný, vytúžený, ten, ktorého tak miluje, Izák, už nebude medzi živými. Potom bolo zbytočné jeho dlho a túžobne očakávané narodenie. Potom bol zbytočný aj Abrahámov odchod z rodného domu. Potom bol aj hlas, ktorý počúval, zrejme iba preludom, potom bola celá jeho viera len ilúziou. Potom je nepravdou aj všetko to o jednom z nášho stredu, o prvorodenom, požehnanom, v ktorom Boh zjednotí všetky pokolenia, aby dejiny boli dejinami spásy a nie dejinami pohromy a nešťastia. Potom naozaj žijeme na tejto planéte v hrôzu naháňajúcej prázdnote, okolo nás nič, len ticho. Potom tu už niet čo dodať, len to, že žijeme od jednej
 katastrofy po ďalšiu katastrofu, až kým po poslednej katastrofe už nebude nič. 
            

Nebolo toto všetko v hre, keď vystúpil Abrahám s Izákom na vrch? Všetko bolo v hre.  
            

Ako len, pre Božie meno, dokázal vyjsť na ten vrch? Ako mohol dúfať, že on a jeho chlapček nekráčajú po ceste, ktorá vedie na smrť? Odkiaľ čerpal silu, aby plný dôvery povedal v polovici cesty svojim dvom sluhom, že majú počkať tam, kým sa on a jeho chlapec spolu nevrátia k nim? 
            

Na tretí deň, keď Abrahám zdvihol oči, zďaleka uvidel to miesto. 
            

Na tretí deň v dejinách Izraela znamená, že nastal rozhodujúci okamih. Na tretí deň sa obracia beh vecí. A vtedy je vždy v hre nebo. 
            

Na tretí deň, keď Abrahám zdvihol oči, zďaleka uvidel to miesto. Potom vzal drevo na zápalnú obetu a naložil ho na svojho syna Izáka; sám vzal oheň a nôž a takto šli obaja ďalej. 
            

Tu povedal Izák svojmu otcovi Abrahámovi: „Otče!“ 


„Tu som, syn môj!“


„Pozri, drevo a oheň sú tu, kde je však baránok na zápalnú obetu?“


„Boh si už obstará baránka na zápalnú obetu, syn môj.“


A išli spolu ďalej. 

Abrahám vie, že Izák patrí Bohu. Dozrel pre toto poznanie. A verí aj tomu, že Boh nenechá, aby stroskotalo to, čo sám začal: „Boh sa už postará, syn môj.“


Abrahám hovorí, čo sa aj nám ťažko vyslovuje, a predsa to potrebujeme povedať. Je to reč viery. Rovnako, ako bolo rečou viery,
 keď hovoril svojim sluhom o ich návrate. Izák to dobre počul. A myslel si: „Keď môj otec takto dôveruje Bohu, dôverujem aj ja svojmu otcovi.“


„Boh sa už postará, syn môj.“


A išli obaja spolu ďalej. 
            

Prišli na miesto, ktoré mu označil Pán. Abrahám tam postavil oltár, naukladal drevo, poviazal svojho syna Izáka a položil ho na oltár na drevo. Potom siahol rukou a vzal nôž, aby obetoval svojho syna. 
            

Abrahám dôveruje tomu, čo má Večný pred očami. Spolieha sa na to, ako to vidí Pán. A skôr ako by vykonal obetu, počuje silný nezameniteľný hlas: „Abrahám! Abrahám! Nevystieraj ruku na chlapca a neubližuj mu. Teraz som totiž spoznal, že sa bojíš Boha a neušetril si svojho jediného syna kvôli mne.“

Biblický text z Knihy Genezis nikdy nehovorí o pocitoch Abraháma, ale výhradne o pocitoch Boha. „Pretože si toto urobil a svojho syna, svojho jediného si neušetril predo mnou, zahrniem ťa požehnaním…“ To Boh učí rodičov milovať svoje deti. 
            

Abrahám dospel k vnútornému rozhodnutiu obetovať svojho syna v prospech budúcnosti, ktorú má pred očami jeho Boh. Opäť začul onen hlas. Neodišiel zbytočne zo svojej krajiny a z domu svojho otca. Izák sa nenarodil zbytočne, jeden z nášho stredu, Božie znamenie, ktoré sa stalo telom; aby dejiny neboli dejinami nešťastia a pohromy, posúvajúce sa od jednej katastrofy k ďalšej, ale aby sa ukázali ako dejiny spásy. 
            

Tu zdvihol Abrahám oči a uzrel barana, ktorý bol rohami zachytený v kroví. Abrahám podišiel, barana vzal a obetoval ho ako zápalnú obetu namiesto svojho syna. 
            

A Abrahám nazval toto miesto „Pán vidí“… 








Meno bez mena 

Bol už dlhší čas chorý. Postupne bola o neho potrebná aj starostlivosť. Tento starší pán na posteli veľa premýš­ľal o živote, najmä o tom svojom. Denne k nemu prichádzala zdravotná sestra, ktorá bola aj rehoľníčkou. Čas, ktorý sa pri bolesti vlečie, dokázal chorému na lôžku aj utekať, a to vo chvíli, keď otvorili s ošetrovateľkou zaujímavú tému na rozhovor. Raz ho oslovila s otázkou, či by sa nechcel porozprávať s kňazom. Odpoveď chorého na lôžku nedala dlho na seba čakať: „Ďakujem vám za ochotu. Viete, milá sestra, dvakrát som sa v živote spovedal a dvakrát som nemal dobrú skúsenosť s kňazom. Ale keď odtiaľto odídem a prídem tam, pred večnou bránou sa odvolám na vás, že som vás poznal.“ Usmial sa. A sestra tiež.	 
            

Každý človek má svoju krásu, bezpochyby, ale z niektorých doslova sála ako z rozpálenej pece. Možno ste to sami zakúsili. Takéto postavy nechýbajú ani v Bib­lii. Boli nimi Abrahám, Jakub, Mojžiš… Ľudia sa radi zdržiavali v tieni týchto osôb, ktoré do ich života prinášali múdrosť, rozptyľovali strach, vkladali nádej, boli istotou. 
            

Z Abrahámovho klanu sa počas štyroch storočí prítomnosti v Egypte utvoril početne veľký národ. A veruže ich bolo viac ako hviezd na nočnej oblohe. Boh svoje prísľuby plní aj po smrti Abraháma, Izáka, Jakuba. Viera v Najvyššieho, Pána nebies, prechádza z pokolenia na pokolenie. Je to viera, ktorá hovorí o Božom záujme o človeka a o jeho budúcnosť; ktorá ho zbavuje strachu, pretože Boh kráča dejinami s ním. 
            

Tak ako sa Najvyšší prihováral Abrahámovi a pozýval ho utvárať s ním vzťah, tak sa prihovára aj ďalším ­patriarchom a postupne, pomaly, v malých dávkach rozbaľuje pred nimi tajomstvo svojej osoby. A robí to dodnes v živote každého človeka. Je na nás, ako sa postavíme k jeho slovu, keď sa k nám rozhodne prehovoriť, aby s každým z nás vytvoril neopakovateľný vzťah viery. On nás potom pri všetkých životných prelomoch a zlomoch nesie a môžeme nadobudnúť vnútorný pokoj – pretože Boh je tu. Boh je tu pre človeka a zostáva s ním. Táto myšlienka sa tiahne celou Bibliou. Najzreteľnejšie to možno vidieť v príbehu, ktorý zažil so svojím Bohom Mojžiš.  
            

Aj k nemu si Boh našiel cestu, aby prehovoril. Poveruje ho vyviesť svoj ľud z egyptského otroctva na slobodu. Mojžiš nie je z tých, ktorí poslanie hneď príjmu. Chce poznať viac ako len hlas, chce poznať meno toho, ktorý sa mu prihovára. Chce poznať samotné Božie meno, lebo poznať meno v Biblii znamená nadobudnúť osobný vzťah. Napríklad aj v mágii je známe, že poznať božské meno znamenalo mať možnosť manipulovať a ovládať ho na svoj vlastný prospech. Boh Mojžišovi nezjavuje svoje meno vo forme podstatného mena, ako sme zvyknutí dávať mená my, ale používa sloveso: „Ja som, ktorý som.“


Tento výraz potvrdzuje, že Boh je silno prítomný v dejinách národa, čo dáva národu na jednej strane istotu, no na druhej strane Boh zostáva neviditeľný a slobodný vo svojich rozhodnutiach. 
            

V tajomnom mene Boha možno pozorovať aj istú zdržanlivosť, akoby nechcel človeku zjaviť svoje meno. Izrael si to uvedomuje
 počas putovania k slobode. Boh je so svojím ľudom, ale nie v rukách ľudu. Udalosť so zlatým teľaťom živo ukazuje rozpaky Izraela vzhľadom na Boha, ktorý tvrdí, že je prítomný, ale jeho sloboda ostáva nedotknuteľná: „Urob nám Boha, ktorý pôjde pred nami,“ žiada ľud Árona v neprítomnosti Mojžiša. Lepšie je mať viditeľného boha, ktorého možno prenášať sem a tam. Je to večné pokušenie človeka, zmocniť sa prítomnosti božského, aby ho mohol viazať na seba. 
            




Profesor Erich Zenger (1939 – 2010), významný nemecký biblista a teológ, poukázal v svojom preklade Božieho mena Jahve na neohraničenosť Boha a zároveň aj na jeho nedosiahnuteľnosť.  
            

Neohraničenosť opisuje takýmto výkladom mena Jahve: „Som pri vás tak, že moja blízkosť nepozná nijaké miestne, inštitucionálne ani časové hranice. Keď som pri vás, neznamená to, že by som nemohol byť aj pri vašich nepriateľoch. Áno, moja spasiteľná blízkosť prekračuje zem, na ktorej žijete a ktorú tak často robíte stredobodom svojho života. Dokonca ani smrť pre mňa nie je ohraničením, ktoré by mohlo klásť prekážky mojej životnej sile.“


Nedosiahnuteľnosť Boha vysvetľuje takýmto výkladom Božieho mena: „Som pri vás tak, že musíte so mnou počítať – som tu, kedy a ako chcem, dokonca i v takom čase a takým spôsobom, že vás to môže aj vyrušovať. Na vašej životnej ceste naozaj môžu nastať situácie a chvíle, pri ktorých si nepripomínate práve s radosťou, že som pri vás, a želali by ste si mať radšej iného Boha.“ 


Tento neohraničený a v pozitívnom zmysle neobmedzený Boh je Bohom, ktorý je. To je viera izraelského národa, všetkých kresťanov a aj tých ľudí, ktorí do žiadneho náboženského spoločenstva nepatria, ale v živote spoznali neohraničeného a neobmedzeného Boha. A veríme, že práve taký nás bude raz pri „večnej bráne“ vítať. Ktovie? Možno nejako tak, ako to opisuje evanjelista Lukáš: Keď otec zahliadol svojho syna, bežal mu v ústrety, objal ho, zvolal všetkých v dome, dal mu na ruku prsteň, zaodel ho do slávnostného odevu a dal vystrojiť veľkú hostinu. 
            







Vabank 




Keď tento počas celých dejín izraelského ľudu očakávaný Mesiáš konečne prišiel, zmenil sa na neočakávaného. Ako to myslím? Patriarchovia a proroci veľmi dobre poznali púšť. Toto pre život človeka nehostinné prostredie, ale súčasne miesto, kde sa človek stretáva sám so sebou, aby načúval sebe, Bohu a životu. Sem celé stáročia prichádzali ľudia, aby si ujasnili svoje poslanie, ktoré im zveroval Boh. Rovnako to urobí aj Ježiš. Skôr ako otvorí ústa a verejne vystúpi pred ľud, vstupuje do púšte. Narodil sa ako Žid, je jeden z tohto národa, pozná jeho kultúru, náboženstvo, zvyky, politickú situáciu, ale aj túžbu ľudu po Mesiášovi – Pánom Pomazanom, Bohom prisľúbenom a dejinami národa očakávanom. Veľmi dobre vie, aký Mesiáš žije v hlavách ľudu. Môže jednoducho použiť ich predstavy a bude Mesiáš par excellence. 	 
            

V púšti sa mu v silných predstavách ponúka obraz očakávaného Mesiáša:  
            

„Povedz kameňu, nech sa z neho stane chlieb.“


„Všetku moc a slávu ti dám.“ 


„Ak si Boží Syn, hoď sa z vrchu chrámu dolu.“


Sú to výzvy, ktoré silno korešpondujú s predstavami ľudu. Mesiáš má byť politicky zdatný a oslobodiť národ spod vlády Rimanov, jeho znamenia majú prinútiť ľudí veriť Bohu, bolesť a utrpenie v jeho živote nemajú mať miesto. 
            

Ako sa rozhodne Ježiš? Bude to preňho trojnásobná výhra alebo trojnásobná prehra.  
            

Je mu zrejmé, že neprišiel na tento svet, aby sa dal obsluhovať, ale aby slúžil a daroval svoj život za vykúpenie každého človeka. Pozná text proroka Izaiáša, ktorý predpovedal Pánovho Mesiáša ako muža bolesti; ako toho, ktorý by priniesol chudobným radostnú zvesť o Božom kráľovstve; vyhlásil zajatým prepustenie, slepým vrátenie zraku a ohlásil čas zmierenia. 
            

Ježiš odchádza z púšte s jasným rozhodnutím: bude Mesiášom, ktorý odmietne osvojiť si politickú moc. Nebude konať Božie znamenia, ktoré by všetkých ľudí prinútili k viere v neho. A nevydá sa ľudskou, teda diabol­skou cestou, ktorá pri získaní Božieho kráľovstva vylučuje kríž. Keď sa vráti z púšte do Galilei, do Nazareta, kde vyrástol, veľmi rýchlo pochopí, že svojím trojnásobným rozhodnutím v púšti sa rozhodol pre trojnásobnú prehru. 
            

Aj rodáci rýchlo pochopia, že tento Mesiáš ich predstavy nenapĺňa. Nie je to ich mesiáš. Očakávaný sa razom stane neočakávaným. Po prednese niekoľkých slov v synagóge, v ktorých im vyčíta ich neveru, vyženú ho von z mesta, až na zráz hory, aby ho odtiaľ zhodili. 
            

Samozrejme, nie raz sa Boh dal v národe poznať ako nepredvídaný, ktorý prekvapí riešením, aké by nikomu nenapadlo, a prichádza cestami, ktoré nikam nevedú.  
            

O čo vlastne tomuto Bohu ide? Prečo jeho Mesiáš nekorešponduje s túžbami ľudu? Akú hru to hrá s človekom? Alebo ide o niečo, čo je preňho samozrejmé a pre nás nepochopiteľné, preto máme podozrenie, že sa s nami zabáva?  
            

Dejiny spásy často ukazujú, ako nás Boh už od Edenu hľadá („Adam, kde si?“). Túži byť s každým člove­kom a dať mu účasť na svojom živote. Ale človek pred blízkosťou Boha uniká. Zamotáva sa do seba; do svojej samospasiteľnej moci; pýchy vystačiť si sám; frustrácie z vlastných diel, ktoré sa rozpadajú; do zloby, ktorou sa mu napĺňa srdce a ktorá vedie k nenávisti, vojnám a smrti. 
            

Čo ak Boh vo svojom Mesiášovi hľadá spôsob, ako nás presvedčiť, že sme stvorení z lásky a pre lásku? Ak by to bolo tak, potom si Boh zobral príliš veľké sústo. Kto na zemi má záujem o jeho lásku v nebi? Koho z ľudí zaujíma, čo si myslia bohovia? Ľuďom vždy stačilo, aby sa bohovia nehnevali, aby boli
 spokojní a nechali ich robiť si to, čo chceli. Ak je to tak, že Boh naozaj túži vytvoriť s človekom vzťah, potom to Boh Abraháma, Izáka, Jakuba a všetkých prorokov a sudcov počas dlhých stáročí nemá s človekom ľahké. A Mesiáš, ktorý prichádza v plnosti času, javí sa ako vabank zo strany Jahveho.  
            

A potom Božie kráľovstvo, ktoré Ježiš ohlasuje, neznamená, ako si mnohí mysleli a myslia, niečo jednoducho časové a pozemské, ale znamená priamo prítomnosť samotného Boha, príchod jeho lásky medzi ľudí. V tomto zmysle sa potvrdzuje, že pri takomto ohlasovaní nemožno preratúvať, čo to prinesie: ono sa prijíma otvoreným srdcom a mysľou. 
            

Najvyšší do tejto hry o človeka dáva úplne všetko, vesmír, stvorenie, seba samého, svoju prirodzenosť, svoje najhlbšie ja – svojho milovaného Syna. Nenecháva si už nič. V ňom nám daruje všetko, čo má. 
            

Podarí sa jeho Synovi – Mesiášovi – presvedčiť človeka o Božej exkluzívnej láske? 
            







Hodina H 

Prečo musel Ježiš, aby zachránil ľudstvo, zomrieť na kríži? Ak je Boh všemohúci, prečo na našu záchranu nepoužil inú metódu bez preliatia krvi svojho milovaného Syna? Prečo sa toto zmierenie muselo uskutočniť týmto spôsobom? Prečo by všemohúci a večný Boh nemohol z nebies vyhlásiť, že naše hriechy sú odčinené a že teraz môžeme mať účasť na večnom živote?  
            

Skôr ako nájdeme odpovede na otázku „prečo“, je vhodné premýšľať nad tým, „čo“ sa v spojitosti s Ježišom odohralo o tretej hodine popoludní na Veľký piatok. 
            

Slovo hodina nás bežne vovádza do chodu času, kde hodina tvorí jeho časť. Vždy treba vedieť, koľko je hodín. Pri tejto otázke sa človek inštinktívne pozrie na hodinky, aby mohol odpovedať. Hodina však nie je iba čas, ktorý ukazujú ručičky hodín. 
            

Na námestí alpského mestečka Courmayeur sú slnečné hodiny s nápisom: „Je čas konať dobro.“ Je to údaj, ktorý znamená kvalitu, nie časový úsek. Svätý Ján v svojich textoch evanjelia slovo hodina používa až dvadsaťšesťkrát, teda častejšie ako ostatní autori kníh Nového zákona. Aký význam má uňho téma hodiny? Ján hovorí o hodine, ktorá ešte neprišla, a o hodine, ktorá už prišla. V Káne Ježiš hovorí svojej matke, že ešte neprišla jeho hodina. Ježišova hodina je hodinou smrti. My kráčame v ústrety smrti s pocitom zármutku zo „skončenia všetkého“. Pred „hodinou“ sme bezbranní, nechránení, ale aj veľmi naivní. On je pripravený, odhodlaný. Žiada si ju a ide jej v ústrety ako k svojej neveste. Vie, že práve touto hodinou bude Boh oslávený. Evanjelista to ešte viac zdôrazňuje tým, že použije slová „vedel, vo vedomí“: „Bolo pred veľkonočnými sviatkami. Ježiš vedel, že nadišla jeho hodina odísť z tohto sveta k Otcovi…“ (Jn 13, 1). To však neznamená, že by nepociťoval úzkosť: „Teraz je moja duša vzrušená. Čo mám povedať? Otče, zachráň ma pred touto hodinou?“ Vzápätí odpovedá: „Veď práve pre túto hodinu som prišiel. Otče, osláv svoje meno!“ Strach sa prekonáva uvedomením si svojej úlohy, svojho poslania. 
            

Čo dovoľuje Ježišovi ísť tak odvážne v ústrety svojej hodine? Je to láska, najväčšia láska, pretože zahŕňa a daruje všetko, čo možno dať – seba samého! Chvíľa smrti je chvíľou otvorenosti: tu niet ničoho, čo by sa dalo skrývať. V nádhernom úryvku bohatom na nežnosť nám Ján umožňuje nazrieť počas Poslednej večere do najhlbších Ježišových citov: „Ježiš vedel, že nadišla jeho hodina odísť z tohto sveta k Otcovi. A pretože miloval svojich, čo boli na svete, miloval ich do krajnosti.“ Je to hodina lásky, ktorá chce ísť až „do krajnosti“, teda až po najvyšší dar, tam, kde sa už viac nedá. Je to strop, je to všetko. Boh v tejto chvíli daruje všetko. Už si nenechal nič pre seba. Dáva seba samého v Synovi. V svojej obete nám Kristus zjavuje nielen svoju, ale aj otcovu dokonalú lásku. Najvyšší úkon lásky sa prejavuje v obete života: „Nik nemá väčšiu lásku ako ten, kto položí svoj život za svojich priateľov.“


Hodina najvyššej lásky ostáva vtlačená do ľudských dejín a poznačuje ich. V kráľovských komnatách vo Versailles, v izbe, kde zomrel Kráľ Slnko – Ľudovít XIV. –, môžeme vidieť chýrne kyvadlové hodiny, ktoré stále ukazujú 4 hodiny a 31 minút – čas, keď tento veľký kráľ vydýchol naposledy. Niekto v tej chvíli hodiny zastavil. 
            

Aj na hodinách sveta sa ručičky zastavili a ukazujú Ježišovu hodinu, hodinu najvyššieho prejavu lásky voči Otcovi, ktorého oslávil, a voči ľuďom, ktorých spasil. Už nebude žiadna iná hodina, ktorá by nám pripomínala, kto je ten, ktorý nám daroval Syna, svoje druhé ja a v ňom seba samého. Pripomína nám, že Boh je láska. 

Od mágie k viere







Prechádzal som cez preplnenú ulicu v Ríme. Začal sa Advent. Výklady obchodov sa zapĺňali rozličnými vianočnými výzdobami s brilantnou fantáziou tvorcov betlehemov, aké som nikdy nevidel. Na prvý pohľad som nerozoznal, čo vlastne v tom ktorom obchode predávajú. Ešteže viem čítať… Nezvyknem obzerať výklady, ale niečo ma až magicky zastavilo pri jednom z nich. Nádhera. Vždy som niečo také túžil vidieť. Geóda. Zázrak prírody. Obyčajný kameň s neobyčajným vnútrom. Keď ho rozrežete, odkryje fascinujúci svet farebných kryštálov, ktoré v ňom rástli milióny rokov. Vošiel som do obchodu. Bolo ich tam viac, aj také, čo siahali do pol pása. Bol som taký zaujatý geódami, že som si ani neuvedomil, kde som. Z farebných kryštálov ma do reality dostali až početné tabuľky s nápismi: Najlepšie kamene na cestovanie. Kamene podľa zverokruhu. Sviečky, ktoré vám pomôžu dosahovať vaše ciele a pohodu. Bol som v ezoterickej predajni. Utvrdila ma v tom aj silná orientálna vôňa.  
            

Keď som po malej exkurzii vyšiel von, prenikla ma silná túžba zhlboka sa nadýchať a nielen to. Premýšľal som nad vierou ľudí, ktorí si „správne“ zvolia svoj kameň podľa slnečného znamenia v presvedčení, že im dodá životnú energiu, posilní ich pozitívne vlastnosti a pomôže ľahšie zvládať ťažkosti života. Alebo si na tú či onú príležitosť „správne“ vyberú sviečky, ktoré im pri osobných rituáloch dodajú pohodu a energiu. A potom prídu k pokladni a jednoducho si ich kúpia. 
            

Kresťania na získanie životnej energie, ochrany a pre splnenie túžob nesiahajú po kameňoch a sviečkach, ale po modlitbe. Ale čo robiť, keď nám to modlitba neprinesie? Takú skúsenosť mal aj svätý Pavol. Kresťanom v Korinte sa zveruje, že jeho modlitba nebola vypočutá. Trikrát prosil Boha o jednu vec. Nepovedal im presne, o čo išlo. Možno prosil, aby ho Boh ochránil od bolesti, zbavil nejakej slabosti alebo niečoho iného. Nevieme. Vieme však, že Boh ho nevypočul. 
            

Nevypočutá modlitba je zaiste aj našou skúsenosťou. A práve takáto situácia je pre kresťana dôležitým okamihom na ceste vyzrievania jeho viery. Vedie nás k tomu, aby sme dokázali rozlíšiť kresťanskú vieru od mágie, kresťanskú modlitbu od pohanských rituálov. Mágia je ľudské úsilie manipulovať Bohom. Spôsob, aby plnil naše priania, aby konal v súlade s našou vôľou. Kresťanská viera nás učí načúvať Bohu, aby sme plnili jeho priania, jeho vôľu. Ježiš svojim učeníkom hovorí, aby sa pri modlitbe nesprávali ako pohania. Znamená to, že sa nemajú snažiť prevalcovať Boha množstvom informácií, svojich očakávaní a potrieb. Nemajú stále opakovať slová, opisovať svoje emócie, usilovať sa záplavou slov nakloniť si a prehovoriť Boha. Oproti takejto pohanskej modlitbe učí Ježiš modlitbe, v ktorej centre sú slová „buď vôľa tvoja“.  
            







Pohanská viera 




Nielen kresťania, ale aj ateisti majú predstavy o Bohu. Často sa práve vonkajším správaním človeka, hoci si to ani nemusí uvedomovať, odkrývajú jeho predstavy o Bohu. Nemyslím len na to, ako sa človek vyjadruje o náboženských veciach, ale už aj samotný postoj tela môže prezradiť, v akého Boha človek verí. Určite sa každý katolík stretol s ľuďmi, ktorí potrebujú obísť niekoľko sôch svätých a dotknúť sa ich, kým si sadnú do lavice pred bohoslužbou. Iní si pri eucharistickom prijímaní kľakajú na dve kolená, ďalší sa postavia do radu, aby si miesto Eucharistie vyžiadali krížik na čelo. Nechcem teraz nikoho posudzovať a ani dávať do morálnej škatuľky. Svoje uvažovanie smerujem skôr k tomu, aby sme si uvedomili, že naše srdce sa potrebuje vyjadriť a nemôže to urobiť inak, len cez naše telo. A preto má rovnako naša viera vonkajšie prejavy.  
            

Aj tí, ktorí sa o sebe vyjadrujú, že nie sú veriaci, alebo sa priamo nazývajú ateistami, majú svoje predstavy o Bohu. Často práve ich vonkajšie správanie (klopanie na drevo) prezradí to, čo slovami popierajú, teda že v nejakého boha veria. Škoda, že sa k nemu nepriznajú. 
            

Ak má človek pohanskú vieru, usiluje sa modliť do zásoby. Vytvoriť si akúsi modlitbovú hotovosť, za ktorú si môže od Boha vybrať očakávaný tovar. Alebo si Boha predstavuje ako automat, do ktorého nasype mince svojich modlitieb a potom už len zadá prianie, ktoré bude onedlho zrealizované. Spravidla človek zistí, že Boh takto nefunguje alebo ostáva voči modlitbám hluchý. Takáto previerka, či Boh skutočne je, sa najčastejšie skončí v hlave záverom: Neexistuje. A to je skutočná pravda. Takýto Boh naozaj neexistuje. A je výborné, že takýto neexistuje. Nikdy by sme sa predsa neodvážili správať k ľuďom, a tobôž k príbuzným, takto: Ak mi nesplníš moje prianie, nedáš mi, čo chcem, čo som si objednal, tak pre mňa neexistuješ. 
            

Boh tu, medzi nami nie je, aby plnil našu vôľu, ale my sme tu, aby sme plnili jeho vôľu. A to je ten skutočný obrat človeka od mágie k viere. Môžeme si myslieť, že sme veriaci pre množstvo našich slov v modlitbe a zbožných úkonov v presvedčení, že tým Boha obmäkčíme, uprosíme, dosiahneme výrazné požehnanie a ochranu. A, žiaľ, neuvedomujeme si, že pred Bohom je všetko inak. Hoci pri modlitbe nepoužívame magické kyvadielka, „správne“ vonné sviece a kamienky, môže sa stať, že budeme žiť v pomýlenej mentalite mágie.  
            

Boh si od svojich detí praje, aby načúvali jeho Slovu a svojmu životu. A to preto, aby potom slobodne a s porozumením prijímali jeho vôľu. Presne tak, ako si to často prajú rodičia od svojich detí, hoci to neraz nedosiahnu. Modlitba je spôsob, ako rozpoznať, čo si o tej mojej veci, situácii myslí Boh, a hľadanie, ako to prijať. 
            

„Nazval som vás priateľmi, nie otrokmi,“ hovorí Ježiš učeníkom pri Poslednej večeri. Pretože otrok nechápe, čo si praje jeho Pán. Priateľ je ten, kto rozumie, s porozumením spolupracuje, slobodne prijíma priateľa. Viera sa v Božom slove odkrýva ako dôvera v Božiu vôľu, nie ako strach z Božej vôle. Cesta rastu a vyzrievania našej viery teda vedie cez zmenu nášho zmýšľania, mentality. A to, samozrejme, predpokladá hlbšie porozumieť Bohu.  
            







Obchodnícka viera 

Veľmi často sa tí, ktorí prichádzajú, aby sa dali pokrstiť, pýtajú: „Čo budem musieť robiť ako kresťan? Čoho sa musím vzdať?“


Aj takto sa neraz chápe viera. Ako povinnosti, ktoré pribudnú do môjho života. Musím zachovávať Desatoro, vyčleniť si čas na modlitbu, na omšu. Nezabúdať na spoveď. Sláviť prikázané sviatky, postiť sa. A mnohí kresťania sú takto mentálne nastavení – celý život vnímajú Boha cez výkon, ktorý Boh od nich očakáva. Sú si istí, že niečo za niečo platí aj vo vzťahu k Bohu. Keď chcem, aby ma chránil, aby požehnával moje plány, vyťahoval ma z ťažkostí, musím mu aj ja dokazovať, že niečo pre neho mám. Viera sa stáva výmenným obchodom. Bartrujeme, vymieňame, kým nám to dáva zmysel. Problém nastáva, keď sa život pritvrdí a obchodnícka viera prestáva fungovať. Niekto musel urobiť chybu. Kto? On alebo ja? Je moje úsilie vychádzať s Bohom nedostatočné? Modlím sa trikrát denne, čítam si náboženskú literatúru, bol som aj na púti a prešiel svätou bránou tam aj naspäť. Na ťahu je on. Možno sa mu niečo nepáči, ale ja neviem čo! V tomto bode nás viera prestáva „baviť“. A je to pochopiteľné. Princíp „má dať, dal“ patrí do účtovníctva, ale nie do vzťahu človek – Boh. Všetci máme tendenciu utvrdzovať sa v obchodníckej viere, a to tým viac, čím viac ľudí v živote využívame vo svoj prospech. Ak si budujem vzťahy s ľuďmi, aby som si nimi poslúžil pre vlastné ciele, ťažko mi bude chápať a prežívať vzťah s Bohom v inom kľúči. Bohužiaľ, o takúto vieru na našom Slovensku nie je vôbec núdza. Za celé stáročia sa stala tradíciou, ktorá stačí na to, aby bol v rodinách poriadok – aspoň naoko. Keď si členovia rodiny v nedeľu dajú na seba slávnostný outfit a vyrazia na omšu do kostola, bude pokoj v rodine. A synovia a dcéry veľmi dobre vedia, že prísť v nedeľu k starým rodičom s deťmi k obedu bez účasti na bohoslužbách je riziko. Pravdepodobne sa pri stolovaní nevyhnú paľbe otázok a tuctu mravných poučení, čo dokáže okamžite presoliť servírované jedlo. V tej chvíli máte po chuti. Ak by bolo na stole mlieko, v takejto atmosfére by zaraz skyslo.  
            







Viera z tradície 




Vďaka tradičnej viere chápanej ako povinnosť voči Bohu sa v minulosti zapĺňali chrámy a kňazi mali radosť z toho, koľko majú veriacich. Všetkým nám je zrejmé, že plný kostol ľudí nehovorí ešte o viere. Počet ľudí nikdy nie je pravdivý obraz ich viery. Na bohoslužby, najmä na dedinách, na miestach ešte tlejúcej tradície, spokojne môže prísť veľké množstvo ne-veriacich alebo, inak povedané, tradične veriacich ľudí. Je len otázkou času, kedy ich viera dotlie. 
            

Moderné mestá, kde nie sú silné kresťanské tradície, poskytujú väčší priestor pre pravú vieru. Tu človek na jednej strane stratí zázemie väčšiny, na druhej strane sa nemusí pretvarovať a robiť to, čo robí väčšina. V meste, kde ma nepoznajú; v zahraničí, kde sa stratím v anonymnom kraji, verím a vyznávam skutočne to, čo je hlboko v mojom srdci. Alebo ak v ňom viera nie je, tak v nej nežijem a nevyznávam ju. Keď som sám, viera môže nadobudnúť sviežosť vzťahu s Bohom. Rovnako ju môžem opustiť. Ak opúšťam tú detskú, tradičnú vieru, je to výborné. A čím skôr sa to udeje, tým lepšie, pretože z takej sa nedá žiť, taká nemá silu meniť môj život k lepšiemu.  
            

Niekedy je nám zaťažko do dôsledkov rešpektovať rozhodnutie človeka pre Boha. Zvlášť mnohí rodičia sú presvedčení o tom, že ich dospelý syn, dcéra si má prevziať do života ich náboženské postoje a návyky. A keď sa to neuskutočňuje, vytvárajú na dospelé deti tlak, opakovane vyjadrujú nespokojnosť, vyčítajú im správanie, podmieňujú dobrý vzájomný vzťah návštevou kostola, sviatostným manželstvom, krstom vnúčaťa a podobne. Mladí ľudia opúšťajú svoje rodiny, aby si založili svoje vlastné. Odchádzajú od rodičov buď s tradičnou vierou, alebo s osobnou vierou. To je veľký rozdiel. Ak sa odovzdala tradičná viera, tá sa ľahko odloží. Ak sa odovzdala osobná viera a osobné svedectvo, stávajú sa bonusom do života.  
            

Keď sú deti dospelé a nepraktizujú svoju vieru, rodičov to mrzí, majú strach o svojich synov a dcéry, no nedokážu v tom nič urobiť. Často s hnevom a frustráciou pozorujú, ako sa život ich milovaných mení. Dnes mladí ľudia nie sú tak silno zviazaní s tradíciami, ako to bolo u ich rodičov, keď odchádzali z domu. Výchova je zložitá, nepredvídateľná a miestami sa javí ako tvrdý orech. Nemá prvý, druhý opravný termín. Má len jednu príležitosť, jedno detstvo, jednu pubertu, jednu mladosť, druhá už nebude. Škoda, povieme si. Ale možno práve toto uvedomenie si vlastnej ohraničenosti rodiča vo výchove nás môže viesť k tomu, že tam, kde sa končí výchova detí, tam sa začína výchova mňa. Deti nás cvičia svojím správaním, svojím výberom partnera, svojimi postojmi k nám, k životu, politike, peniazom, náboženstvu, Bohu, k rodinným tradíciám. Len rodič, ktorý si zachováva otvorenú hlavu – a ešte viac otvorené náručie – pre svoje už dospelé deti a vnúčatá, ich nikdy nestratí. V opačnom prípade neraz skončia vzájomne vzdialení. Čas poučovať, napomínať a hovoriť, čo je mravné a čo nie, sa už dávno skončil. Teraz je čas milovať dospelé deti také, aké sú: s ich hlavou i s ich srdcom, s ich hodnotami, radosťami aj s ich nevydarenými etapami života, zlyhaniami či dokonca s pádmi. Výčitky sú len soľou na ranu.  
            

Tu je miesto na moju premenu viery – ako rodiča, starého rodiča, ale aj ako suseda, kolegu v práci, kresťana, ktorý pochopil, že viera nie je niečo statické, ale je dynamická, plná života a zmien. Boh má rôzne cesty k spáse, nemusí to byť len cesta, ktorú v živote praktizujem ja a ktorú pokladám za tú správnu. Ba pre ľudí, ktorých v živote stretávam, dokonca k spáse nemusí viesť len cesta, ktorá sa volá Cirkev. Z pozorného čítania Božieho slova totiž vieme, že Boh neúnavne hľadá každé svoje dieťa.  
            

Na druhej strane to vôbec neznamená, že by sme teraz mali svoju vieru relativizovať. Pre nás, ktorí sme spoznali spoľahlivosť učenia apoštolov, evanjelistov, cirkevných otcov, je cesta nasledovania Pána jedinečná. O tom nepochybujeme. Ale aj my potrebujeme načúvať dobe, rásť v otvorenosti a citlivosti voči deťom a ľuďom okolo seba, aj keď nevyznávajú a nežijú to, čo vyznávame a žijeme my.  
            







Ne-tradičná





Niektorí sociológovia a teológovia nedávajú veľkú šancu Cirkvi s tradičnou vierou. Vnímajú, že taká Cirkev je ako les, v ktorom stále viac a viac padajú stromy, a je len otázka času, kedy zostane holá pláň. Skúsenosť kňazov, ktorí sú už dlhšie v pastorácii, tento všeobecný trend nepopiera, ale rovnako potvrdzuje, že niektoré stromy sú veľmi zdravé a zostávajú pevne stáť, aj keď veľké množstvo iných už padlo. Zdravý strom je vždy nádejou, že pod ním niečo vyklíči a bude rásť. 
            

Pochopenie, že všetko je inak, ako sa stáročia javilo, nemusí viesť k smútku a rezignácii. Strata tradičných hodnôt u človeka sa môže javiť ako zatvorenie dverí, ktoré nikam nevedú alebo vedú k povrchnosti a dvojtvárnosti. Čo ak nám Boh chce niektoré dvere natrvalo zavrieť, aby nám otvoril nové, a túži, aby sme nimi vošli.  
            

Teológia tu nie je na to, aby hneď všetko vyriešila. Veríme, že Božie zjavenie, ktoré si v dejinách ľudstva vždy našlo originálnu cestu k človeku, nikdy nevyschne, pretože je prameňom života. Aj prázdny pohár, hoci bol pred nejakým časom plný, nemusí byť pozvaním k melanchólii, ale k niečomu novému, inému. Prázdny pohár, práve preto, že je prázdny, môže dávať nádej, že bude opäť naplnený. 
            

Súčasný stav náboženstva v západnom svete mi niekedy pripadá ako Biela sobota, ktorá je tichá, prázdna, a my sa do nej snažíme natlačiť čím viac liturgie. Pritom hovorí práve svojou prázdnotou, ktorej máme načúvať, aby premieňala naše vnútro. Čo ak nám chce vziať zo srdca všetko, čo nám bráni objať akéhokoľvek človeka na zemi? 
            

Ako kňazi, tak aj veriaci budeme pravdepodobne potrebovať viac sa zamyslieť nad
 svojím prístupom k ľuďom, ktorí nepatria do žiadneho spoločenstva alebo ani nikam patriť nechcú. A takých podľa každoročných prieskumov pribúda. Možnože pre kňaza starostlivosť o veriacich nebude jedinou cestou ohlasovania evanjelia, ako pre veriacich to
 možno nebude udržanie si svojej viery a záujem o rozširovanie radov v spoločenstvách, aby nezanikli. Čo by sa stalo, ak by činnosť duchovných bola viac o sprevádzaní človeka ako o príležitosti urobiť z neho kresťana katolíka? Prichádzajúci človek by pre nás nebol dôvodom, aby sa stal veriacim a vstúpil „k nám“, do Cirkvi, ale aby sa mu v danej chvíli života dostalo pomoci. Zdá sa mi, že v tvári takéhoto spoločenstva Cirkvi by sa dala jasnejšie spoznať tvár Rabbiho z Nazareta. 
            

Z tradičnej viery, by sa stala viera ne-tradičná. Nebol by tu náš záujem len o tých, ktorí nám robia dobre, súhlasia s nami, chodia do kostola, volia rovnakú politickú stranu… Mali by sme záujem o každého, úplne každého, kto sa na nás pozrie. 
            







Zachrániť Boha 

Spomeňte si, ako sme sa správali, keď sme boli deti. Nie vždy sme robili svojim rodičom radosť. Nechceli sme
 im robiť napriek, ale niekedy náš herný zápal neskončil víťazoslávne, neraz bola výsledkom spustošená detská izba alebo obývačka. Váza zo stola musela putovať do smetiaka, parkety sa po vodnej prestrelke začali
 vydúvať, nová maľovka na chodbe dostala svoj picassovský vzor od paradajky. Po návrate rodičov sme sa nevyhli ich hnevu. Pochopiteľne. Napomínaniu, kázaniu nebolo konca-kraja. A niekedy to ich nervy nevydržali a naša úžasná hra sa skončila s papučou v otcovej ruke. V takýchto okamihoch u rodičov zázračne rýchlo dozrelo presvedčenie, že asi bude niečo na tom, že lode a deti sa najlepšie riadia odzadu. ­Nasledovala tichá domácnosť, úsečné vety, studené príkazy. Dusná atmosféra, na ktorú sme ako deti s pribúdajúcimi rokmi postupne nachádzali riešenie, ktoré vždy zabralo. Vyhodiť smeti, urobiť poriadok v detskej izbe, prísť včas zvonku, rýchlo si urobiť úlohy. Jednoducho – sekať dobrotu. A tiež – neodvrávať, ísť načas spať a trochu sa poobšmietať pri otcovi, pritúliť sa k mame, objať ich okolo krku. Ono to skôr či neskôr rozpustilo rodičovský hnev a všetko bolo ako predtým, v poriadku. A my sme mohli pokojne pomýšľať na ďalšiu vylomeninu.  
            

Detské spôsoby a zaužívané ľudské uvažovanie nás neprestávajú sprevádzať po celý život a neraz ich preklápame aj do vzťahu k Bohu. Chceme Bohu robiť dobre, presviedčať ho o našej náklonnosti, dopriať mu množstvo našich modlitieb, zasadzovať sa zaňho v rodine, obhajovať ho na pracovisku, voliť „jeho“ preferovaných kandidátov, ktorí majú plné ústa tradičných kresťanských hodnôt. Je to silná predstava o Bohu, ktorý nemôže existovať bez zbožných rečí, obraňovania jeho prikázaní očisťovaním a zachraňovaním náboženských pravidiel, na ktorých vyrastali starí rodičia a prarodičia. Je to viera v Boha, ktorého si nakloním svojím úsilím, keď ho budem teatrálne pchať do všetkých možných škár života a natískať do všetkých vzťahov.  
            

Aj dnes nájdeme kresťanov, ktorí ak by sa nevy­hraňovali voči iným náboženským skupinám, ak by ­neodsudzovali inak orientovaných ľudí, neočisťovali kresťanskú krajinu od moslimov, utečencov a prisťahovalcov, vrhli by Boží hnev na seba, Cirkev i na národ. Starozákonný Boh je im blízky. Ten, ktorý sa prihováral Mojžišovi v búrke a bleskoch a ktorého Mojžiš prosbami upokojoval, aby nevyhubil „nespratný“ židovský národ. A tak si „silní kresťania“ Boha nakláňajú, obraňujú, pchajú všade tam, kam len môžu. Morálka v podobe Desatora je ich silná stránka. Vlastne často je to jediné kritérium v rozhovoroch a pri riešení akýchkoľvek rodinných i spoločenských problémov. Súčasne sa Desatoro stáva ich zbraňou proti každému, kto s nimi nesúhlasí. Nedokážu druhých počúvať a rozmýšľať s nimi, ako urobiť túto zem krajšou, lepšou a obývanou šťastnými ľuďmi. Nič im nehovorí univerzálnosť spoločenstva Cirkvi, o ktorej už apoštol Pavol písal, že niet už Žida ani Gréka, otroka ani slobodného, ale všetci sú jedno v Ježišovi Kristovi, našom Pánovi. Zastrašujú druhých, ako boli aj oni vo svojom vnútri v detstve zastrašovaní hnevom a nespokojnosťou rodičov a dnes vlastnou predstavou Boha. Ako deti boli často v role uspokojiť rodičov, aby si tým získali ich náklonnosť. A tak dnes ako dospelí zostali v detskej predstave, že Božiu lásku a odpustenie si treba zaslúžiť. Sú presvedčení, že poznajú kľúč, ako otvoriť dvere Božej spokojnosti: sekať dobrotu, byť mravne bezúhonný a zachraňovať Božie normy a pravidlá v rodine a spoločnosti. 
            

Aj dnes deti – a nielen ony – milujú slobodu a voľnosť. A tá môže mať aj podobu veľkého vrecka pu­kancov a skákania po posteli. Samozrejme, že často nemyslia na pravidlá ani na nespokojnosť rodičov, lebo život im chutí a ani na okamih nezapochybujú, že v ňom patria len svojim rodičom. 
            







Boh, ktorý patrí len niekomu 
            




Platilo, a do určitej miery ešte platí, že ak sa niekto narodí v Iráne, bude takmer isto moslim. Ak sa niekto narodí v Peru, bude pravdepodobne kresťan. Ale časť sveta, kde to tak funguje, sa stále zmenšuje. Žijeme v globalizovanom svete, kde sa jednotlivé kultúry čoraz viac prenikajú. Už ani u nás nie je ojedinelé, že dievča odíde na niekoľko semestrov študovať do zahraničia a príde domov s priateľom z inej kultúry. Dnes už nie je pravda, ako to bolo v stredoveku, že sa človek niekde narodí a v živote sa nestretne so žiadnym iným náboženstvom. 
            

Každý z nás je konfrontovaný s inými názormi, než prijal v rodine: na svet, zmysel života, na smrť… Sme vystavení do situácie rozlišovať, či zostanem vo svojom detskom pohľade, alebo ho doplním, obohatím, alebo dokonca prijmem nový pohľad. Rovnako to platí aj v pohľade na môjho Boha a náboženstvo. 
            

Viera nie je identická s náboženstvom a ešte menej je identické náboženstvo s vierou. Človek sa rodí do náboženstva, čo je určitý typ kultúry, ale viera je osobný vzťah, a ten sa vytvára. A v priebehu života sa dotvára a rovnako počas neho prechádza zmenami. V rodine najskôr prijímame detskú vieru, teda detský pohľad na Boha, jeho kráľovstvo, jeho lásku, starostlivosť, na život. Postupne ju v puberte odložíme bokom, pretože život pred nami nám ponúka viac ako detská viera. Ďalej je na rodičoch, učiteľoch, vychovávateľoch, priateľoch, prostredí, či ponúknu človeku dospelú vieru, kvalitatívne hlbší vzťah k Bohu a pravdivejší pohľad na neho, alebo ho budú ďalej tlačiť do detskej a tradičnej formy viery.  
            

Dnes kresťan býva v jednom obytnom dome s mos­limom; na poschodí s rodinou, ktorej členovia sa pokladajú za ateistov; na prízemí žijú Vietnamci, ktorí sú budhisti. Sme skrátka konfrontovaní s inými možnosťami spôsobu života a viery. 
            

Ako vieme, že naše náboženstvo je správne? Skôr ako si konkrétnejšie odpovieme na túto otázku, ktorá v každom veriacom človeku musí niekedy v živote zarezonovať, jeden malý pohľad na náboženstvá. 
            

Je veľký rozdiel medzi tým, keď tvrdím, že moje náboženstvo je správne a že len moje náboženstvo je správne. Náboženstvá sa navonok javia ako jazyky. Nemôžem povedať, že správna je angličtina a nesprávna čínština. Rozhodne nie! Oba jazyky vyjadrujú, opisujú tie isté veci, javy tak, aby sa im rovnako rozumelo. Nie­ktoré jazyky sú zložitejšie, iné menej zložité, jedny sú náročné na výslovnosť, druhé na gramatiku. Ale nemožno povedať, že jedine tento jazyk je správny.  
            

Ak sa niekto rozhodne pre vieru, v našom prípade pre kresťanskú vieru, presnejšie katolícku vieru, nesmie si myslieť, že Boh nemiluje aj ľudí iného náboženstva a že ich nemôže spasiť. Vzťah k náboženstvu je skôr vzťahom lásky. Keď sa muža opýtate, ktorá žena je najkrásnejšia, odpovie: „Moja.“ Dieťa na otázku, ktorá mama je najlepšia, odpovie: „Moja.“ To ale neznamená, že ostatné ženy sú škaredé a iné mamy sú horšie. Na týchto príkladoch vidíme, že sa vyznáva a miluje osobný vzťah. A podobné je moje presvedčenie, že moje náboženstvo je najkrajšie, moja viera najlepšia. Neznamená to, že ostatné náboženstvá sú podradné a nedávajú nič do života ľuďom, ktorí ich milujú rovnako ako ja to svoje. Možno potom tvrdiť, že Boh nemá nič spoločné s inými náboženstvami, keď v mnohých sa nachádza pôsobenie Ducha pravdy a života? 
            

Je pravda, že Boh sa dáva Abrahámovi spoznávať ako Pán (Adonaj), Mojžišovi a židovskému národu ako Ten, ktorý je (JHVH), ale je prítomný už vtedy, keď sa na zemi objavia prví ľudia. Sprevádza ľudstvo stáročiami a dáva svoju milosť a lásku všetkým ľuďom všetkých náboženstiev od počiatku až podnes, posiela im prorokov a mystikov, dáva im Ducha Svätého a inšpiráciu. 
            

Pohania, ako Židia a kresťania nazývali a často ešte dnes nazývajú ľudí, ktorí nevyznávajú tú istú vieru ako oni, nemusia byť nevyhnutne modloslužobníkmi a bludármi. Boh, ktorý sa zjavil patriarchom ako blízky, nie je predsa taký vzdialený ani od iných. 
            







Boh pre všetkých 




Židovský národ bezpochyby zohral v ľudských dejinách výnimočnú úlohu. Boh si ho vybral, aby sa stal kolískou, kde rozbalí tajomstvo o sebe celému svetu. Z ľudského pohľadu to pre Boha nie je jednoduché rozhodnutie. Musí počítať s tým, že to nemusí vyjsť. Čo keď si židovský národ uzurpuje Boha, bude jeho Bohom a len on bude môcť byť jeho národom? Čo ak bude ostatné národy odmietať, vylúči ich z blízkosti Boha a nazve ich pohanmi?  
            

Predtucha sa stala realitou. Keď na javisko dejín prichádza Ježiš, nájde národ vyhranený voči všetkým. Predstavení náboženského života učia, že spása je určená len pre Žida a odsúdenie patrí všetkým pohanom a hriešnikom. Učiteľ z Nazareta vyvracia ich stáročiami zaryté tvrdenia. Hovorí o Bohu, ktorému záleží na každom jednom jeho dieťati. O Bohu, ktorý sa priznáva ku každému človeku a ponúka mu odpustenie, očistenie, ponúka lásku a blízkosť. Preto Ježiš pri Jakubovej studni vstupuje do dialógu o viere so Samaritánkou, ktorú by neoslovil žiaden pravoverný Žid. Sám sa pozve v Jerichu k stolu hlavného mýtnika, pokladaného v spoločnosti za nečistého a vylúčeného zo spásy. Skláňa sa k mrzákom, pre ktorých nebolo v chráme miesta. Pripomína udalosti z dejín, kde Boh v čase hladu navštevuje v pohanskom Sidone vdovu, aby ju pokrmom zachránil pred smrťou. Spomína malomocného Námana zo Sýrie, ktorého Boh očisťuje a uzdravuje. A aj tak to nestačí. V predvečer svojej smrti vediac, že mu náboženské elity siahajú na život, urobí pri Poslednej večeri s najbližšími obrad, ktorý všetkým generáciám bude pripomínať, že jeho telo je zničené a jeho krv preliata na odpustenie pre každého muža, každú ženu, dieťa. Že zomrel za všetkých. Nie iba za niektorých. Pretože Boh nemá žiadne iné deti, len tie, ktoré povolal k životu. 
            

Zároveň však nemožno náboženstvá relativizovať, nemožno tvrdiť, že všetky sú rovnaké. Tak sa o ná­boženstvách vyjadruje marxizmus: že všetky sú ópium ľudstva. Všetky náboženstvá nie sú rovnaké. Sú aj patologické, choré náboženstvá, skôr by sme ich mohli nazvať sektami, ktoré sú zvrátené. Rovnako nemožno povedať, že moslimské náboženstvo je nesprávne a židovské správne. Aj uprostred iných náboženstiev sa vyskytujú skupiny veriacich, ktorí sa usilujú úprimne žiť vo viere a nevyhraňujú sa voči iným neznášanlivosťou, odporom alebo výslovne ubližovaním. Mnohí žijú lepšie ako kresťania. Dokážu žiť vedľa seba a pomáhať si. Sú láskaví, sociálni, múdri, ústretoví, blízki v ťažkostiach. A mnohí, hoci majú ďaleko od praktizovania náboženského života, žijú príkladným životom lásky, dôvery, nádeje, zodpovednosti, zapierania, solidarity a nasadenia pre pokoj a spravodlivosť. 
            

Taktiež sa v kresťanskom, moslimskom, židovskom a každom náboženstve nachádzajú skupiny veriacich, ktorým sa otvára nožík vo vrecku, keď len počujú o niekom, kto je iného vyznania. Uprostred tých istých náboženstiev sú rovnako veriaci, ktorí sú fanatickí, neznášanliví, bigotní. 
            

Katolícka cirkev učí, že svätosť je pre každého človeka, existuje všade, ako aj hriech, vnútri aj mimo Cirkvi. Ak nebudeme schopní vidieť dobro a pravdu všade tam, kde sa prejavujú, a uznávať ich, budeme sa podobať učeníkovi, čo kedysi povedal Ježišovi: „Učiteľ, videli sme kohosi, ako v tvojom mene vyháňal zlých duchov. Bránili sme mu to, veď nechodí s nami.“ Lenže Ježiš odpovedal: „Nebráňte mu! Lebo kto nie je proti nám, je za nás.“ 


Ak sa dokážeme pozerať na ľudí očami viery, nebudú chýbať prekvapenia. Tak ako bol prekvapený apoštol Peter, keď po stretnutí so stotníkom Kornéliom zvolal: „Naozaj poznávam, že Boh nenadŕža nikomu, ale v každom národe mu je milý ten, kto sa ho bojí a koná spravodlivo.“








To povedala Panna Mária… 

Nie som zberateľom mincí, známok, obrazov, keramiky, modelov automobilov, mobiliárov, klavírov. Ak sa mám priznať, obdivujem všetkých tých, ktorým v žilách koluje zberateľská vášeň a vydržia desaťročia zberať rôzne série, druhy, tvary, formy vecí. Osobne sa desím najmä toho, že by som mal z týchto zbierok pred Vianocami a Veľkou nocou utierať prach. Niekto to však dokáže. Jedna návšteva, na ktorú som bol pozvaný, ma však dostala do kolien. Išlo o rodinu, v ktorej sekretáre a vitríny skrývali bohatú zbierku malých fľaštičiek alkoholu. Bolo ich neúrekom. Určite si viete predstaviť malé fľaštičky z rôznymi druhmi alkoholu, ako sú natlačené jedna vedľa druhej ako sardinky v konzerve. Ďalšie tam už miesto nenájdu. Rýchlo som pochopil, že zberateľ neholduje alkoholu, pretože všetky exponáty boli plné. Niektoré síce nie úplne, ale domáci mi vysvetlili, že tie majú už desiatky rokov, sú vzácne a alkohol sa predsa vyparuje. Táto prehliadka malého množstva alkoholu v malom objeme a vo veľkom počte fliaš ma ešte nezložila. To nastalo až po príchode na druhé poschodie rodinného domu. Tam sa totiž nachádzali exponáty Panny Márie. Nikdy som nič také nevidel. Všade, kam ste sa pozreli, bola Panna Mária. Každá, samozrejme, iná. Taká, onaká, odtiaľ, od toho, v krištáli, ako plastika, obraz, soška, sviečka s knôtikom… Rodina si vraj uctieva Božiu Matku, preto z času na čas v ich dome nejaká nová Panna Mária nájde miesto. 
            

Bola to veruže silná návšteva. Predovšetkým v emócii, ktorú som si odnášal domov. 
            

Vieme, že jedna lastovička leto nerobí, a preto by bolo nerozumné až hlúpe opierať sa o tento zážitok pri písaní o mariánskej úcte. Nie raz som sa stretol s ľuďmi, ktorí z vlastných alebo cudzích skúseností robia všeobecnú pravdu. Ale zážitok z návštevy ma podnietil zamyslieť sa a opäť si položiť otázky, ktoré ma roky prenasledujú: Ako je možné že Mária, Ježišova matka z evanjelií nekorešponduje s Máriou, Ježišovou matkou, ktorú v súčasnosti vyznávajú a uctievajú niektorí katolíci? Prečo mariánska úcta niektorých dnešných katolíkov je podstatne iná, ako bola úcta prvých kresťanov? Kým bola Mária v skutočnosti? Čo o nej vieme? Aký bol jej každodenný život? 
            

V náboženskom prostredí často počujeme rázne tvrdenia typu: Panna Mária si praje! To povedala Panna Mária! Samozrejme, nejde o vyjadrenia prevzaté z evanjelií, ale z príbehov z mnohých údajných zjavení Panny Márie. A tak sú úbohé ľudské myšlienky pasované za nebeské.  
            

Už nik z ľudí totiž nedostane väčší dôkaz lásky Boha k človeku, ako to, čo sa odohralo na Kalvárii. Zjavenie Boha je takto ukončené a nepotrebuje žiadne dodatky. Žiadne osobné zjavenie, ktoré by sa dostalo veriacemu človeku, nedoplní Božie zjavenie. A ani prípadné Mariánske zjavenia si na to nemôžu nárokovať. Bolo by ­absurdné, ak by Ježišova matka musela prichádzať k ľuďom z dôvodu, že nám Boh niečo zabudol povedať cez svojho Syna. 
            

Nástupcovia Petra sa riadia pravidlami, ktorými sa rozlišuje, či obsah údajných zjavení, ktoré zverejnil údajný vizionár, neboli v rozpore s učením Cirkvi, či neprimeraným spôsobom neredukujú posolstvo evanjelia a nedochádza k šíreniu sektárstva. Pri skúmaní údajných nadprirodzených javovov sa nevylučuje ani možnosť, že jav pripisovaný božskej iniciatíve je len plodom mýtománie a predstavivosti. 
            

Po dôkladnom skúmaní miesta, okolností, obsahu údajných zjavení,  túžby Božieho ľudu po obrátení a náprave života… môže Dikastérium pre náuku viery udeliť „nihil obstat“ v súvislosti mariánskou úctou. Čo to znamená? Toto vyhlásenie umožňuje vykonávať verejný kult na požadovanom mieste a informovať veriacich, že ak chcú, môžu bez rizika prijať túto duchovnú ponuku. V každom prípade, „nihil obstat“ neznamená uznanie pravdivosti nadprirodzeného charakteru údajných zjavení, teda nezaväzuje veriaceho, aby ich prijal ako nadprirodzené. 
            

Ľudová zbožnosť, ktorá rada vychádza zo súkromných zjavení zbožných ľudí, a niekedy aj svätcov, sa nie vždy konfrontovala s učením apoštolov a ich nástupcov. Keď sa dnes hovorí o Márii, hrozí riziko, že človek už ani nevie, na ktorú ženu sa odvoláva – či na Máriu z evanjelií, alebo na tú z obrazov vizionárov, aj tých, ktorí opustili Pánovo slovo.  
            

Mnohí sa domnievajú sa, že o Márii možno povedať čokoľvek, ak to slúži na jej slávu. Podobne aj teológovia nie vždy v minulosti triafali do čierneho. Žiaľ, v súvislosti s Máriinou vierou sa v dejinách opakovalo to, čo sa stalo s osobou Ježiša: Keďže ariánski heretici hľadali každú zámienku, aby spochybnili božskú plnosť Krista (v 2. až 7. storočí), cirkevní otcovia zas obraňovali božstvo Krista. Neraz až tak, že v Ježišovi muselo byť všetko od počiatku dané a dokonalé. Ako keby si nemohol na tomto svete ani poplakať, ani sa nahnevať…


Čosi podobné sa mlčky opakovalo pri Máriinej viere. Považovalo sa za samozrejmé, že urobila akt viery vo chvíli zvestovania a zostala v nej bez pochybností, nemenne, bez pokušení po celý svoj život. Všetky texty v Písme, ktoré akoby hovorili o opaku, sa vysvetľovali veľmi nevhodne. Konciloví otcovia na Druhom vatikánskom koncile museli vstúpiť aj do mariánskej úcty a korigovať nesprávne názory v Božom ľude. Učia, že Mária neuverila raz a navždy, ale kráčala vo viere a napredovala v nej. Tento výrok prevzal a spresnil svätý Ján Pavol II. v encyklike Redemptoris Mater: „Alžbetine slová: ‚Blahoslavená, ktorá uverila‘ sa však nevzťahujú iba na túto mimoriadnu chvíľu zvestovania. Zvestovanie je iste vr­cholnou chvíľou Máriinej viery v očakávaní Krista, ale je aj východiskom, ktorým sa začína jej ‚púť k Bohu‘, celá jej cesta viery“ (RM 14). Rovnako aj jej láska vychádzajúca z viery životom dozrievala až k plnosti, a to pod krížom jej Syna (porov. RM 23). Celý život Márie je preniknutý vierou, ktorá musí čeliť neľahkým situáciám a zachovávať si v srdci postoj dôvery Bohu. Zjavne sa v jej živote nachádzajú udalosti, ktoré jej nedávajú zmysel, protirečia jej vnímaniu viery, ktorú prijala zo židovskej tradície. Mária sa vo svojom živote stretáva s novými udalosťami aj bez ich pochopenia. 
            

Boli časy, v ktorých sa Máriina veľkosť vyjadrovala predovšetkým v privilégiách, o ktoré mnohonásobne súperila so svojím synom. Tie ju skôr vzdialili od Krista, než spájali s Kristom, ktorý sa nám stal „v každom ohľade podobný“, nevylučujúc dokonca ani pokušenie. Ľudová a dobová zbožnosť Máriu postavila na nedosiahnuteľný piedestál, na ktorý máme zdola hľadieť. Paradoxom však je, že jej syn podľa apoštola Pavla, hoci má božskú prirodzenosť, odkladá ju, nespolieha sa na svoju rovnosť s Bohom Otcom, a berie na seba našu ľudskú prirodzenosť, aby sa nám stal podobný vo všetkom okrem hriechu (porov. Flp 2, 6 – 8). 

Aj v súčasnosti vnímame dôsledky istého typu kázania nezakoreneného v Božom slove a určitých zbožných praktík, ktoré skreslili jej postavu. Ešte i dnes mnohí vnímajú takúto Matku ako lepšiu a chápavejšiu, než je Boh, pričom ona je akýmsi vankúšikom medzi Božím hnevom a hriešnym ľudstvom.  
            

Pri čítaní evanjelií, ktoré mali spolu s apoštolským učením najpodstatnejší vplyv na formovanie kresťanov prvých generácií, nenájdeme ani stopu po sladkej nebeskej Matke vizionárov. Skôr sa vynára obraz odvážnej ženy, ktorá dokáže čeliť náročným životným udalostiam a vyrovnať sa s ťažkosťami pri vernom nasledovaní Krista.  
            

Hľadanie zmienok o Márii v Novom zákone môže viesť k sklamaniu. Apoštol Pavol sa o nej vyjadruje iba ak nepriamo: „Narodil sa zo ženy.“ Hovorí sa o nej len v evanjeliách a v Skutkoch apoštolov. Autori apoštolských listov o nej mlčia. Prečo? 
            

Čím väčšmi Cirkev objavovala veľkosť a jedinečnosť Syna Ježiša, tým väčšmi objavovala jedinečnosť a veľkosť Márie, Kristovej matky a učeníčky, pritom ju ponúkala za príkladný vzor veriaceho človeka. A tak len prehĺbenie poznania o Ježišovi umožňovalo Cirkvi postupne objaviť veľkosť jeho matky.  
            

Prehĺbenie poznania Božieho slova, a najmä Lukášovho evanjelia a Skutkov apoštolov, ktoré tiež napísal, nám umožňuje znovuobjaviť Máriu tak, ako ju vnímali mnohí cirkevní otcovia od Atanáza po Augustína – ako sestru vo viere. Sestru, s ktorou môžeme spoločne kráčať, oslobodení od vízií podliehajúcich opotrebovaniu časom a potrebe neustálej obnovy (porov. Marialis Cultus 24), ktoré nevyjadrujú jej skutočnú veľkosť. 
            

Pri skúmaní textov, ktoré sa jej týkajú, zistíme, že Mária pasívne nepodliehala „životným okolnostiam a udalostiam, ani sa neoddávala odcudzujúcej nábožnosti“ (MC 37), ale bola ženou vždy otvorenou novému, aj keď ju to stálo námahu a bolesť. 
            

Mária nie je kvočka, pod ktorej krídlami sa máme ukrývať, ale je to žena, s ktorou máme kráčať, pretože uverila a stala sa tak vzorom každého učeníka a učeníčky svojho Syna. Evanjelisti a nástupcovia apoštolov nám preto predstavujú Ježišovu matku ako hmatateľné znamenie toho, čo Boh uskutoční s každým stvorením, ktoré nekladie prekážky moci jeho lásky. A v tom balíku si aj ty. 

Záver 







„Ježiš vedel, že nadišla jeho hodina odísť z tohoto sveta k Otcovi… nalial vody do umývadla a začal umývať učeníkom nohy…“ Nadišla jeho hodina. Prvé gesto, ktoré urobil, keď odbila, je obrad, ktorý vyzeral ako vopred pripravený. Šiel a zobral nádobu. Čo to začal robiť vo večeradle, keď vedel, že má zomrieť? Kam smeruje jeho prvá, takmer automatická poslušnosť tomuto čiernemu posolstvu? Vstať od jedla, narušiť pohodu hodovania a umývať nohy. 
            

Čo má robiť ten, kto vie, že čoskoro zomrie? Ak niekoho miluje a ak mu má niečo nechať, mal by diktovať testament, poslednú vôľu. My si dáme priniesť pero a papier. Kristus ide zobrať nádobu na umývanie a uterák, naberie vodu. Tu sa začína jeho testament a končí sa pri poslednej umytej nohe jeho učeníka. Tu by sa vlastne mohol končiť, dať bodku. Zohnutí nad papierom píšeme: „Zanechávam svoj dom, svoje majetky, financie na účte tomu a tomu…“ Ježiš zohnutý nad dlážkou ponára do vody nohy svojich priateľov – v tvrdom tichu miestnosti počas diskrétneho oplachovania je s pribúdajúcimi minútami počuť čoraz ťažší dych kľačiaceho, vlasy mu padajú do tváre. 
            

Kristus je tam, v tom svojom diele, je zohnutý k nohám, kde majú miesto psi, ktorí pod stolom obhrýzajú posledné kosti veľkonočného baránka a od prekvapenia prerušia svoju večeru, aby udivení hľadeli na toho človeka, ktorý je tiež na štyroch. Od takéhoto nízkeho položenia chcel začať našu spásu. V poslednom dejstve bude nad nami visieť na zakrvavenom dreve, s roztiahnutými rukami. Ale začiatok je takýto: sklonený ako zvieratko pri našich zhrubnutých palcoch, pri našich málo poetických nechtoch, pri špine, ktorá odpudzuje. 
            

Ako mohol milovať naše nohy? Máme aj krajšie, lásky hodnejšie časti. Tvár, oči. Ale v takejto rovine nie je tvoje priateľstvo, tu sa nevytvára vzťah priazne. Noha je veľmi vzdialená od úsmevu toho, kto ju vlastní, noha je divý a drsný úd. Keď sa pozeráme na nohu, je oveľa ťažšie veriť v dušu človeka. Možno preto mŕtvych nesú nohami napred, akoby zvýrazňovali ich určenie na rozklad. Preto ako živí s akousi inštinktívnou hanbou odťahujeme nohu od toho, ktorý prekvapí túto našu vetvu. Tak ako Peter: „Nikdy mi nebudeš umývať nohy.“ Nebolo to len úsilie, aby nebol obslúžený, rybár, ktorý takto zaprotestoval proti Kristovej námahe. Urobil to z ľudského ohľadu. Naše nohy, aj keď vzbudzujú nežnosť, vytvára­jú dejiny svojím nikdy nedokončeným chodením, sú smiešne a špinavé. Len naša matka mohla bez pohoršenia narábať s našimi nohami. 
            

Je to však práve v tomto podrobení sa a prekonaní každej hanby, aby sme si nechali umyť nohy od neho – Krista-Matky, a stotožnili toho, ktorý je sklonený nad našimi nohami, s ňou, ako nás zbavuje každej špiny, aby sme mohli získať spásu: „Ak ťa neumyjem, nebudeš mať so mnou podiel. (…) 
            

Chápete, čo som vám urobil? (…) Dal som vám príklad, aby ste aj vy robili, ako som ja urobil vám.“


Dal som vám príklad… Ak by som si mal vybrať nejakú relikviu umučenia, medzi bičmi a kópiami by som si vybral tú okrúhlu nádobu špinavej vody. Chodiť po svete s ňou pod pazuchou, pozerať sa ľuďom len na nohy a pri stretnutí každej nohy si prepásať uterák, zohýbať sa, nikdy nezodvihnúť zrak nad lýtka, aby som nikdy nerozoznal priateľa od nepriateľa. Umývať nohy ateistovi, narkomanovi, obchodníkovi so zbraňami, vrahovi, vykorisťovateľovi prostitútky, samovrahovi.  
            

Umývať ticho, dovtedy, kým pochopia. 

